text:
16. august 1962Nr. 55
Løgtingslóg um tinglýsing, sum seinast broytt við løgtingslóg nr. 70 frá 15. mai 2014 1)
I. Tinglýsing av føstum eigindómi
1. kapitul.
Rættindi, ið skulu tinglýsast.
§ 1. Rættindi í føstum eigindómi skulu lýsast á tingi fyri at fáa gildi móti avtalum um eigindómin og móti rættargangi.
Stk. 2. Avtala ella rættargangur, sum skal kunna ota burtur ótinglýst rættindi, skal vera tinglýst og rættindahavarin eftir avtaluni í góðvari.
§ 2. Tá ið pantibræv er tinglýst, tørvar avhending ella aðrari flyting pantibrævsins ikki tinglýsing.
§ 3. Brúksrættindi við hálvárs uppsagnarfrest og styttri eru gildug móti einum og hvørjum uttan tinglýsing.
Stk. 2. Tá ið brúkssáttmáli er tinglýstur, skal forgjald av leigu fyri meira enn hálvt ár og lækkan av leiguni tinglýsast sambært § 1 í hesi lóg, um forgjaldið ella lækkanin ikki hevur heimild í tí tinglýsta sáttmálanum.
§ 4. Skattir og gjøld av føstum eigindómi til landskassa og kommunu og tryggingargjøld til brunatryggingarfeløg, ið eru gókend av landsstýrinum, hava gildi ímóti einum og hvørjum uttan tinglýsing.
Stk. 2. Gildug uttan tinglýsing eru eisini gjøld, sum standast av tiltøkum, sum skulu tryggja eigindóminum vatn, ljós, hita og tílíkt, samband við umverðina, burturveiting ella burturbeining av vatni frá eigindóminum ella annað, men treytað av at nevndu tiltøk verða framd av tí almenna sjálvum ella eftir heimild, sum givin er av tí almenna. Íløgugjøld til tílík tiltøk skulu tó altíð tinglýsast.
Stk. 3. Tey í stykki 2 nevndu rættindi, ið eru gildug uttan tinglýsing, standa aftan fyri almennar skattir og gjøld og nevndu brunatryggingargjøld, men standa annars framman fyri øll bæði fyrr og seinri stovnað rættindi.
Stk. 4. Har lóggávan hevur givið ella seinri gevur kommunum forrættindi fyri gjøld ella tílík í 2. stk. nevndu tiltøk sum fyri almennar skattir, krevst ikki tinglýsing, hvørki fyri íløgugjald ella árlig gjøld.
§ 5. Góðvari í hesi lóg er at skilja, at rættindahavarin ikki veit av tí ótinglýsta rættinum og ei heldur av grovum ósketni er sekur í sínum ókunnleika. Góðvari má vera, tá ið avtalan verður meldað til tinglýsingar, og við avhending av pantibrævi, tá ið avhendingin fer fram.
§ 6. Sum skeyti er at skilja hvørt tað skjal, ið flytur eigindómsrættin til ein tilskilaðan fastan eigindóm ella part av tílíkum, treytaleyst ella treytað av rinding av keypspeninginum ella øðrum. Eigindómsavhending kann fara fram við flutningi á skeytið.
Kapitul 2.
Tinglýsingarinnar myndugleikar og mannagongd.
§ 7. 2) 3) Tinglýsingin verður útint av Tinglýsingarstovuni.
Stk. 2. 3) Tinglýsingarstovan heldur eina dagbók og eina tingbók.
§ 8. 2) Øll skjøl viðvíkjandi føstum eigindómi, sum meldað verða til tinglýsingar, skulu førast inn í dagbók og tingbók eftir fylgjandi reglum.
Kapitul 3.
Tinglýsingargrundarlagið.
§ 9. 2) 3) Sum tinglýsingargrundarlag krevst eitt skjal, ið meldað verður til Tinglýsingarstovuna til tinglýsingar. Samstundis við skjalinum verður endurrit av tí latið inn. Við avlýsing verður endurrit av kvittanini latin inn og av hartil hoyrandi váttanum.
Stk. 2. 3) Við pantibrævi skal seinast tinglýsta skeyti til eigindómin fylgja. Verður tað upplýst fyri Tinglýsingarstovuni við skrivligari váttan frá tilmeldarum, at skeytið er burtur, ella tað av øðrum grundum ikki fæst til vega, skal í staðin verða lagt fram alment skjal, sum styðjar sanngildi pantibrævsins, eitt nú loyvisbræv útgevarans, starvsbræv, uppnevning ella tílíkt.
Stk. 3. 4) Skjøl eins og endurrit skulu ovast á fyrstu síðu siga frá eigindómsins matr. nr. og navni, bústaði og telefonnummari tilmeldarans. Skeytið og veðbrøv skulu haraftrat siga frá lógligari adressu. Eitt veðbræv skal siga frá bústaði veðsetarans og veðhavarans, um ikki hesin má metast at vera almannakunnigur, ella bústaðnum hjá einum, ið hevur rætt at taka ímóti tilsøgnum, frásøgnum og gjøldum vegna skuldara ella ognara. Viðvíkjandi likamligum persónum skal eitt skeyti siga frá p-tali ognarans, og eitt veðbræv skal siga frá p-tali veðsetarans. Viðvíkjandi løgfrøðiligum persónum skal eitt skeyti siga frá v-tali ognarans.
Stk. 4. 3) Til tann, sum uppgivin er sum tilmeldari, kann Tinglýsingarstovan við bindandi gildi senda allar frásagnir tinglýsingini viðvíkjandi.
Stk. 5. 3) Landsstýrismaðurin tekur avgerð um, hvørjar kvittanir fyri almennar skattir og gjøld og hvørjar aðrar váttanir skulu fylgja einum skjali, tá ið tað verður meldað til tinglýsingar, og um avleiðingina, at hesar váttanir ikki fylgja við.
Stk. 6. Um so er, at fleiri rættindi eru stovnað í einum skjali, skal tað við áriti á skjalið tilskilast, fyri hvørji rættindi tinglýsing verður kravd; tí annars verður skjalið bert at tinglýsa fyri tey rættindi, sum skjalið sjálvt tilskilar sum sítt høvuðsevni.
§ 10. Um privat skjal skal kunna tinglýsast, skal tað eftir sínum innihaldi fastseta, stovna, broyta ella taka av rættindi í ávísum føstum eigindómi ella í felagseigindómi, ið hoyrir til ávísan fastan eigindóm, og sýna sum útgivið ella viðtikið sambært grannastevnulógini ella hagalógini av honum ella teimum, sum eftir tingbókini – ella fyri pantibræv sambært flutningi – eru heimilað at ráða yvir viðkomandi rættindum, ella sum útgivið við samtykki hansara.
Stk. 2. Í skeytum og pantibrøvum skal undirskrift útgevarans vera váttað av einum advokati ella tveimum øðrum sannvitnum. Sama regla er galdandi fyri samtykki eftir stk. 1. Vitnini skulu í orðum vátta, at undirskriftin er sonn, dagsetingin bein, og at útgevarin er myndigur. Starv og bústaður hjá vitnunum skulu tilskilast. Nevnda váttan tørvast ikki, tá ið skjalið er útgivið av almennum stovni.
Stk. 3. Skjalið kann vera treytað ella bundið til tíðarfrest, men tess innihald má vera endaliga fyrisett. Skaðaloysisbrøv kunnu tó gevast út við tilskiling av størstuhædd á skuldini.
Stk. 4. 3) Um eitt skeyti skal kunna tinglýsast sum heimild, má tað ikki vera treytað av øðrum enn rinding keypspeningsins innan nærri ásetta frest. Tinglýsingarárit Tinglýsingarstovunnar á skeyti skal tilskila, um skeytið er treytað ella endaligt, og tá ið seljarin seinni váttar, at keypspeningurin eftir treytaðum skeyti er goldin, skal við tinglýsing av hesum tilskilast í áriti sorinskrivarans, at skeytið er endaligt.
Stk. 5. Eitt servitutskjal skal altíð tilskila, hvør átalurætt hevur.
§ 11. Til strikingar ella broytingar av rættindum í tænandi eigindómi krevst bert samtykki frá eigaranum av tí valdandi eigindóminum, uttan so aðrir, sum rættindi hava í honum, hava latið serstaka váttan tinglýsa á tí tænandi eingindóminum um, at samtykki teirra krevst til strikingina ella broytingina.
Stk. 2. 3) Til strikingar av pantibrøvum krevst annaðhvørt skjalið sjálvt kvittað ella prógv fyri, at pantirætturin er burturdottin sambært dómsúrskurði. Pantibrøv til statskassan, landskassan, Føroya Jarðagrunn, Føroya vanlukkutryggingarráð (peningaogn hjá tí føroysku avlamistryggingini), Tryggingarsambandið Føroyar, føroyskar sparikassar og teir realkreditstovnar, sum eru góðtiknir av stati ella løgtingi, kunnu tó eftir avgerð Tinglýsingarstovunnar verða strikað móti kvittan frá honum, sum rættindi hevur eftir tingbókini.
§ 12. Til tinglýsing av úttøku, dómi og aðrari almennari rættaravgerð skal váttan frá tí valdi, sum tikið hevur avgerðina, leggjast fram, ella váttað útskrift úr tess bókum, og avgerðin skal viðvíkja tí persóni, sum eftir tingbókini hevur heimild at ráða yvir eigindóminum.
Stk. 2. Til tinglýsingar av hevd krevst annaðhvørt váttan frá honum, sum hevd er fingin ímóti, at hann góðkennir hevdina, ella dómur fyri, at hevd er fingin.
Stk. 3. Er heimaskifti ella hjúnafelagi situr við óskiftum búgvi, verður tinglýst skiftiútskrift ella váttan frá skiftirættinum, at arvingarnir hava tikið búgvið til heimaskiftis, ella at búgvið er latið hjúnafelaga sum óskift. Tílík útskrift ella váttan er tá nógmikið grundarlag hjá viðkomandi til tinglýsingar av skjølum eigindóminum viðvíkjandi.
Stk. 4. Í sakarmálum um fastan eigindóm kann saksøkjarin krevja váttað endurrit av stevningini tinglýst, tá ið tann rættur, har málið er tingfest, hevur tikið avgerð um tað.
Stk. 5. Dettur málið burtur uttan dóm, ella gongur dómurin saksøkjaranum ímóti, og kærufrestin er farin uttan kæru, kann saksøkti krevja stevningina avlýsta.
§ 13. 3) Tá ið søla ella yvirtøka av eigindómi á almennari tvingsilssølu er farin fram, skal fútin, og tá ið gjaldtrot og alment skifti er, sum fevnir um fastan eigindóm, skiftirætturin (ella eksekutor testamenti) beinan vegin lata Tinglýsingarstovan fáa frásøgn um hetta til tinglýsingar.
Stk. 2. 5) Somu frásagnarskyldu hevur verjin, tá ið rættarligi myndugleikin verður frátikin eftir verjumálslógini § 6.
Stk. 3. 5) Tá ið ómyndugur fær eigindóm sum arv, ella viðkomandi á annan hátt ognast fastan eigindóm, skal verjin tinglýsa ómyndugleikan. Fyri ómynding av aldri skal føðingardagur hansara upplýsast.
4. kapitul.
Tinglýsingarhátturin.
§ 14. 2) 6) Skjøl, ið verða fráboðað til tinglýsingar, skulu førast í dagbókina. Henda skal fyri hvønn dag, tinglýsingarskrivstovan er opin, hava eitt yvirlit yvir øll skjøl, ið verða latin inn til tinglýsingar tann dagin. Verður biðið um, at fleiri rættindi verða tinglýst við sama skjali, verður skjalið ført í dagbókina fyri hvørt av hesum rættindum fyri seg.
Stk. 2. 4) Skjalið verður burturvíst, uttan so at skeivleikin ella brekið verður rættað av tilmeldaranum, um tilskilanin er skeiv, ella um skjalið ikki hevur tilskilan av:
1) eigindómsins matr. nr.,
2) navni, p-tali ella v-tali, bústaði og telefonnummari tilmeldarans,
3) p-tali ella v-tali og bústaði veðsetarans ella veðhavarans, um so er, at hesin ikki má metast at vera almannakunnigur, ella navni og bústaði hjá einum fulltrúa, sbrt. § 9, stk. 3.
Landsstýrismaðurin kann áseta, at aðrir skeivleikar og brek við skjalinum skulu hava somu fylgju. Hevur skjalið ikki undirskrift útgevarans, og skeytið og pantibravið ikki sannvitni, ella fylgir endurrit ikki við, verður tað burturvíst.
Stk. 3. Tann dagur, sum dagbókin sigur, at skjalið er innlatið, verður tikin fyri beinur, uttan so at fult prógv er ført, at so er ikki. Sama regla er galdandi fyri hitt, sum í dagbókini stendur.
§ 15. 2) 3) Eftir innførsluna í dagbókina kannar Tinglýsingarstovan eftir, um nakað eftir tingbókini kann vera til hindurs fyri tinglýsingini av viðkomandi skjali.
Stk. 2. Vísir tað seg, at skjalið eftir sínari náttúru als ikki kann tinglýsast í Føroyum, ella tinglýsing er eyðsæð ótørvandi til vernd rættarins, ella útgevari skjalsins – ella tann, sum ein almenn rættarstovnan viðkemur – hevur ikki heimild at ráða yvir teimum rættindum í eigindóminum, sum skjalið viðvíkur, verður tað burturvíst og ikki innført í tingbókina. Sama regla er galdandi, um so er at persónur, sum bert hevur treytaða heimild, útgevur skjal uttan at tilskila treytina. Burturvísing kann eisini fara fram, longu tá skjalið verður tilmeldað til dagbókina.
Stk. 3. 3) Sýnist útgevarin av skjalinum at hava rætt at ráða yvir eigindóminum, men hevur ikki tilmeldað tørvandi prógv fyri tí (t. d. exekutorloyvisbræv, fultrúarbræv, skiftiútskrift, útskrift úr handils- ella partafelagsskrá og tílíkum), gevur Tinglýsingarstovan tilmeldaranum frest at útvega tørvandi prógv. Tinglýsingarstovan kann eftir áheitan frá tilmeldaranum framleingja frestina.
Stk. 4. 3) Hevur skjalið ikki tilskilað rættindahavarans prioritetsstøðu ella tilskilað hana soleiðis, at hon ikki samsvarar tingbókini, gevur Tinglýsingarstovan tørvandi viðmerking um hetta á skjalinum beint aftaná áritið um tinglýsing tess. Viðmerkingin skal eisini setast á endurritið. Sama regla verður eisini nýtt viðvíkjandi minni týðandi avvikum í skjalinum frá upplýsingunum í tingbókini, t.d. í tilskiling av vídd, markatali og tílíkum. Rættarviðmerking slepst ikki undan.
Stk. 5. Til upplýsingar um rættarins prioritetsstøðu tørvar skjalinum bert at vísa til tey rættindi, sum frammanundan eru førd inn á blað eigindómsins í tingbókini, uttan at tað er neyðugt at nevna tey. Tó skal eitt skjal viðvíkjandi veðrætti burtursæð frá rættarveð og lógfestum veð, altíð tilskila teir einstøku prioritetir, ið frammanfyri eru, og stødd teirra.
§ 16. 2) Er einki til hindurs fyri tinglýsing av viðkomandi skjali, ella kann tað tinglýsast við rættarviðmerking, verður tað innført í tingbókina, í seinna føri við orðinum viðmerking. Hevur pantibræv fingið rættarviðmerking um prioritetsraðfylgjuna, verður viðmerkingin í stuttum innførd í tingbókina. Um so er, at tvinni rættindi í sama eigindómi verða meldað til tinglýsingar sama dag, verður viðmerking gjørd um hetta í tingbókini, á skjalið og á endurritið, um tey ganga hvørt móti øðrum.
Stk. 2. Tá skjalið er ført í tingbókina, fær tað og endurritið upplýsing um, at tað er tinglýst, um tann dagin, tað er innført í dagbókina, og um dagbóksnummar.
Stk. 3. Verður frest eftir § 15 sett at fáa brest burtur, verður skjalið fyribils innført í tingbókina við tilskiling av orðinum fyribils. Er bresturin ikki fingin burtur innan ásettan dag, verður tað fyribils innførda skjalið strikað í tingbókini.
Stk. 4. Kanningin av skjalinum og tess endaliga ella fyribils innførsla ella burturvísing skal fara fram skjótast gjørligt og seinast 10 dagar eftir tess tilmelding til dagbókina. Um burturvísing og fyribils innførslu fær tilmeldarin beinanvegin frásøgn við stuttari tilskiling av grundini. Tað innførda ella burturvísta skjalið verður aftursent tilmeldaranum ella honum, tilmeldarin hevur sett sum móttakara.
Stk. 5. Landsstýrismaðurin ásetir nærri reglur um mannagongdina, tá skjøl verða send aftur.
§ 17. 2) Í tingbókini hevur hvør eigindómur og hvør bygd (markatalsbygd) sítt blað.
Stk. 2. Skjølini verða førd inn í stuttum við tilskilan av skjalsins slag og honum, sum tað er skrivað til, tí degi, skjalið er innført í dagbókina og dagbóksnummar. Viðvíkjandi rættindum, sum bundin eru til tíðarfreist, verður henda tilskilað. Eru rættindini treytað, verður treytin tilskilað.
Stk. 3. Viðvíkjandi brúkssáttmálum, verða tíðartreytir tilskilaðar. Viðvíkjandi pantirættindum, verða pantiupphæddir, rentufótur og prioritetsstøða tilskilað. Prioritetsstøðan kann verða tilskilað við talmerking.
Stk. 4. Við avlýsing og strikan av rættindum, verður innførðslan í tingbókini strikað og førd í eina serstaka skrá, jbr. § 50c, stk. 4.
Stk. 5. Eftir áheitan verða endurrit av eigindómsblaðnum givin. Landsstýrismaðurin ásetir nærri reglur um váttan, um hvussu útskriftir verða háttaðar og um sending.
§ 18. 2) 3) Endurritini av tinglýstum skjølum eru í varðveitslu Tinglýsingarstovunnar og fyri hvønn eigindóm einsæris løgd í eina akt, hvørs perma sigur frá, hvar eigindómurin er at finna í tingbókini. Í aktina koma bert tey tinglýstu skjøl, sum enn eru í gildi. Tá ið skjal er avlýst, fær tað og endurritið árit um tað. Endurrit av skjølum, sum ikki longur eru í gildi, verða tikin úr aktini og goymd í skjalagoymslu Tinglýsingarstovunnar.
§ 19. 2) Er hann, ið eigur bygning, ikki hin sami, sum eigur grundina, fær bygningurin egið eigindómsblað – við tørvandi tilskiling til og frá eigindómsblaðnum fyri grundina – og kemur yvirhøvur undir somu reglur eftir hesi lóg sum sjálvstøðugur fastur eigindómur. Somuleiðis við bygningum, sum settir eru í fjøruni ella út í sjógvin, uttan fyri matrikulerað lendi, tá ið bygningurin er ætlaður at verða standandi á staðnum.
Stk. 2. Um so er at rættindi verða tinglýst sum fevnandi um fleiri eigindómar hjá sama eigara, verður víst frá hvørjum eigindómsblaði til hini.
§ 20. 2) 3) Tinglýsingarstovan strikar rættindi, sum eyðsæð ikki eru til longur.
Stk. 2. 3) Eru í tingbókini óstrikað rættindi, ið mugu metast at hava mist sín týdning, ella sum helst ikki eru til longur, ella sum tað eftir øllum líkindum ikki er nakar rættindahavari til longur, skal Tinglýsingarstovan tilsiga møguligum havarum av rættindunum. Tilsøgnin skal fara fram við kunngerð í tí blaði, sum er góðkent at taka almennar kunngerðir í Føroyum og við eini freist, ið ikki er undir 3 vikur. Um tað ber til, fær eisini hann tilsøgn, sum í tingbókini stendur sum rættindahavari. Sigur eingin frá, áðrenn freistin er úti, verða rættindini strikað úr tingbókini.
Stk. 3. 3) Verður Tinglýsingarstovan varur við villur í endurgevingini í tingbókini av skjølunum í aktini ella í upplýsingum hennara um eigindómin, skulu hesar rættast beinanvegin..
§ 21. 2) 3) Áðrenn matrikulvaldið loyvir samanlegging av eigindómum, soleiðis at eigindómarnir ikki aftur kunnu leggjast sundur uttan tess loyvi, skal váttan fyriliggja frá Tinglýsingarstovuni um, at uppgjørt er millum teir tinglýstu panthavararnar í eigindóminum, hareftir prioritetur heftinganna er løgd føst sínamillum ella um, at eigindómarnir eru undir somu heftingum, ella bert ein av eigindómunum er heftur. Nevnda fastlegging av prioritetinum skal verða gjørd við tinglýstum áriti á pantibrøvini.
Stk. 2. 3) Er ikki gjørligt í løtuni at fáa árit, ella sýtir ein panthavari at geva árit, kann samanlegging tó loyvast, tá ið nóg góð trygd eftir Tinglýsingarstovunnar meting verður givin fyri rinding av viðkomandi pantibrævi, ella váttan fæst, sum í § 23, stk. 2 fyrisett, um, at samanleggingin als ikki kann hava nakran vanda við sær fyri pantitrygdina. Í hesum føri fyrisetir Tinglýsingarstovan prioritetsstøðuna.
Stk. 3. Við tvingsilssølu av einum samanløgdum eigindómi ásetir fútarætturin eftir ætli partin av keypspeninginum, sum lutast servituttum, brúksrættindum og tílíkum tyngslum, sum vóru frammanundan samanleggingini, um ikki nóg mikið er til rindingar av teimum, metandi um virði tyngslanna av tí parti av eigindóminum, sum hevur tyngsl og virði av øllum eigindóminum.
Stk. 4. Tá samanleggingin er framd, verða galdandi rættindi sett á eitt eigindómsblað. Á eigindómsblaðið kunnu hereftir einans førast slík rættindi, ið allur tann nýggi eigindómurin heftir fyri.
§ 22. 2) 3) Áðrenn eitt sundurbýti verður endaliga framt við tinglýsing av skeytum til teir nýggju eigindómarnar, skal váttan fyriliggja frá Tinglýsingarstovuni, um teir servituttir, ið tinglýstir eru á eigindóminum, liggja á øllum eigindóminum ella bert summum av teimum nýggju eigindómunum, sum ætlað er at býta hann í, og tá hvørjum. Sum grundarlag fyri hesi váttan kann Tinglýsingarstovan krevja álit frá matrikulstovuni um nevndu spurningar.
Stk. 2. 3) Tinglýsingarstovan skal annars vera teim, sum býta sundur, til hjálpar at nýta mannagongdina eftir § 20 í hesi lóg til tílíkar heftingar og tyngsl á megineigindóminum, sum búgvin eru til strikingar eftir nevndu reglu.
Stk. 3. 3) Kemur fráboðan um sundurbýti ella matrikulering eftir teimum reglum, sum galdandi eru um hetta, stovnar Tinglýsingarstovan beinanvegin eigindómsbløð fyri teir nýggju eigindómarnar. Sundurbýti verður viðmerkt á blaðið hjá tí sundurbýtta eigindóminum.
Stk. 4. Á tey nýggju eigindómsbløðini verður í heimildar-, byrðu- og heftingarteiginum sett ein stutt tilvísing til blaðið hjá høvuðseigindóminum.
Stk. 5. Í seinasta lagi við fyrstu tinglýsing av skjeyti verða viðmerktar tær byrðar og heftingar, ið liggja á tí einstaka eigindóminum. Er tann nýggi eigindómurin ikki loystur undan nevndu heftingum, ið liggja á høvuðseigindóminum, verða hesar samstundis tilskilaðar.
Stk. 6. Reglan í § 23, stk. 2, verður eisini at nýta í hesum førum.
Stk. 7. Reglurnar í stk. 1-6 verða at nýta samsvarandi við uppbýti í eigaraíbúðir.
§ 23. 3) Um so er, at ein partur verðu latin burturav einum eigindómi og beinavegin lagdur aftrat einum øðrum eigindómi, soleiðis at hann ikki kann verða skildur frá hesum aftur uttan loyvi matrikulvaldsins, skulu panthavararnir í fyrrnevnda eigindómi frammanundan í tinglýstum áriti á pantibrøvini hava givið sítt samtykki til frígeringar av heftingum á tí burturavlatna eigindóminum. Reglurnar í § 22 um servituttir og onnur tyngsl verða her nýttar samsvarandi, tó soleiðis, at Tinglýsingarstovunnar váttan í hesum føri má fyriliggja, áðrenn broyting verður loyvd í matrikuleringini.
Stk. 2. 3) Hesari her fyrisettu mannagongd kann tó sleppast undan, um váttan kann fáast frá Tinglýsingarstovuni og tveimum av honum boðsendum og á hesum øki serliga kønum monnum, at ein eftir stødd og virði eigindómsins smámunarligur lutur kann latast burturav uttan nakran vanda fyri pantitrygdina, hareftir pantiheftingarnar kunnu strikast á tí burturav latna lutinum. Greinligari reglur um hetta, herundir reglugerð fyri metingarmenninar og reglur um gjald fyri nevndu váttanar, fyrisetir landsstýrimaðurin.
Stk. 3. Um sundurleggingina og afturatleggingina verður fráskriving og tilskriving gjørd á viðkomandi eigindómsbløð við tørvandi sínámillum tilskiling til blaðið hvaðan ella hvar viðkomandi eigindómslutur er fluttur.
§ 24. Tá ið ein ikki pantsettur eigindómur ella partur av tílíkum verður lagdur aftrat einum øðrum, soleiðis at hann ikki aftur má skiljast frá seinna eigindómi uttan loyvi matrikulvaldsins, kemur hin aftratlagdi eigindómur ella eigindómspartur í framtíðini undir tær heftingar, sum tinglýstar eru á hesum, tó við prioriteti aftaná møgulig eftirstandandi tyngsl á tí afturatlagda eigindómi ella eigindómsparti.
Kapitul 5.
Tinglýsingarinnar rættarfylgja.
§ 25. Eitt skjal verður roknað fyri tinglýst, tá tað er ført inn í tingbókina. Rættarfylgja tinglýsingarinnar verður roknað frá tí degi, skjalið er meldað til tinglýsingar, um ikki annað er fyrisett í hesi lóg. Skjøl, ið meldað verða til tinglýsingar sama dag, eru javnbjóðis.
§ 26. Um so er at hevd ikki er tinglýst og tí dettur burtur móti einum seinni ognara eftir § 1, skal hesin tó gera rætt sín galdandi innan 2 ár, eftir at rættindi hansara eru tinglýst. Annars fær hevdin eisini gildi móti honum.
Stk. 2. Er hevdartíðin ikki gingin, tá ið ognarans rættindi verða tinglýst, skal hann gera sín rætt galdandi innan nevndu frest, um hevdartíðin er gingin frammanundan.
Stk. 3. Er hevd fingin detta øll rættindi í eigindóminum burtur, ið annars høvdu gingið móti tí brúki ella nýtslu, sum fingin er við hevdini.
§ 27. Tá ið eitt skjal er ført inn í tingbókina, kann góðvarin ognari av rættindum í eigindóminum eftir tinglýstari avtalu – ella eftir flutningi á pantibræv – ikki verða møttur við mótmæli móti viðkomandi skjals gildi. Mótmæli, at eitt skjal er falskt ella falskað, ella at tess útgáva er ólógliga framd við persónligum yvirgangi ella við hóttan um nýtslu av tílíkum í stundini, ella at útgevarin var ómyndigur við útgávuna, hevst tó eisini móti góðvarnum ognara.
§ 28. Hann, sum hevur tinglýst pantibræv í hendi og eigur tað í forminum heimilt, hevur ikki skyldu at geva tað frá sær til hansara, ið mist tað hevur, uttan so tað verður prógvað, at hann, tá hann fekk tað, hevur gjørt seg sekan í ósketni.
§ 29. Rindan av leigu ella øðrum gjøldum, uppsøgn og tílíkt, sum heimild hava í tinglýstum skjali, kunnu, tá tað verður gjørt í góðvari, gildiga vera honum latin, sum eftir tingbókini hevur heimild at taka ímóti nevndu gjøldum, uppsøgnum og tílíkt.
Um rindan av frádráttum av pantibrævi galda tó reglurnar í skuldarbrævslóggávuni.
§ 30. 3) Í teim í §§ 31, 32, 34 og 35 nevndu førum verður endurgjald latið, sum landskassin rindar. Endurgjaldið verður ásett av dómstólunum. Sakarmál verður reist við Føroya Rætt móti Tinglýsingarstovuni vegna tað almenna.
§ 31. Góðvarin ognari, sum eftir regluni í § 27, 2. punktum, ikki fær rætt á eingindóminum, eigur endurgjald fyri tað tap, ið av tí stendst.
§ 32. Um onkur, ið hevur fingið sín rætt strikaðan eftir § 20, kemur seinri og prógvar sín rætt, og hann verður hildin ósekur í, at rætturin ikki er gjørdur galdandi í rættari tíð eftir nevndu reglu, hevur hann endurgjaldskrav fyri tað tap, ið av hesum hevur staðist. Rætt til endurgjald hevur eisini tann, ið eftir § 22 hevur fingið servitut sín skerdan til ein part av eigindóminum og seinni er strikaður uttan at hava fingið fullnað á tvingsilssølu yvir hann, uttan so tað má haldast, at hann eisini var dottin burtur, sjálvt um hann framvegis hevði havt trygd í høvuðseigindóminum.
§ 33. 3) Hann, ið heldur, at tað ikki er beint sum í tingbókini stendur, og rætti hansara at bága, kann, hóast hann ikki beinanvegin prógvar tað, krevja eina fyribils tinglýsing av kravi sínum um rætting, tá ið hann fyri Tinglýsingarstovuni ger tað líkt til, at hann hevur rætt ella letur eina av Tinglýsingarstovuni ásetta trygd. Prógvar hann ikki krav sítt innan fyri eina frest, sum Tinglýsingarstovan fyrisetur, verður fyribils tinglýsingin strikað.
§ 34. 2) Skuldi tað víst seg, at eitt skjal er skeivt endurgivið í tingbókini ella aktini ella av vansketni ikki er ført inn í tingbókina, ella at tað er innført við skeivum tilmeldingardegi, hevur hann, sum órættaður er, rætt at krevja rætting í tingbókini ella aktini og endurgjald fyri tap, sum nevndi skeivleiki ella vansketni hevur havt við sær fyri hann, Hevur nakar, áðrenn rætting er gjørd, við avtalu ognast rætt í eigindóminum í treysti til tingbókina ella aktina, verður tað eftir meting um allar umstøður í tí einstaka føri at gera av við dómi, um hann, sum órættin hevur liðið, ella hin góðvarni ognarin skal fáa sjálvan rættin dømdan til ella skal lata sær endurgjald lynda. Málið skal reisast eftir regluni í § 30, seinasta pkt. Í hesari meting fer rætturin serstakliga at leggja dent á, um hin órættaði longu eina tíð hevur gjørt nýtslu av viðkomandi rætti, lagað síni viðurskifti hareftir ella tílíkt, um hann, serstakliga við servituttum, hevur nýtt sín kærumálsrætt móti tiltøkum, sum ganga hansara rætti ímót ella ikki, eisini hvat slag rætturin er (t.d. brúksrættur ella pantirættur) og um rætting í tingbókini fer at órógva seinni tinglýst rættarviðurskifti nógv, serstakliga pantirættarviðurskifti og tílík.
Stk. 2. 3) Fyri tap av øðrum skeivleikum í tingbókini ella av Tinglýsingarstovunnar tinglýsingarátekning verður latið endurgjald. Tó verður endurgjald ikki latið fyri skeiva tilskiling av eigindómsins stødd, bústaði og virði.
§ 35. Umframt í her nevndu førum skal endurgjald eisini latast fyri onnur tap, sum standast av mistøkum hjá tænastumonnum tinglýsingarinnar.
Stk. 2. Reglurnar í §§ 34 og 35 gera onga broyting í galdandi reglum um ábyrgd tænastumanna fyri gjørd mistøk.
§ 36. 3) Um avgerðir Tinglýsingarstovunnar eftir hesi lóg kann kærumál reisast innan 4 vikur. Kærufrestin verður roknað frá tí degi, viðkomandi hevur fingið frásøgn um avgerðina. Verður kæra reist, verður viðmerking um hetta beinanvegin førd inn í dagbók ella tingbók.
Stk. 2. 7) Landsstýrismaðurin kann leggja kærumyndugleikan eftir stk. 1 til kærunevndina í lendismálum, hvørs avgerðir eru endaligar innan fyrisitingina.
Kapitul 6.
Tinglýst pant í føstum eigindómi.
§ 37. Tá ið ein fastur eigindómur er gjørdur at nýta til eitt varandi vinnuligt virki, koma undir tinglýst pantibræv í eigindóminum, tá ið ikki annað er avtalað, eisini tað til virkið hoyrandi rakstrarinventar og rakstraramboð – haruppi í maskinur og tekniskar innleggingar av øllum sløgum – og í landbúnaðareigindómi eisini eigindómsins innstøða, taðfall, grøði og onnur framleiðsla, um so er at tey ikki verða latin burturav í eigindómsins vanliga rakstri.
Stk. 2. Er ein eigindómur tryggjaður, kemur undir tinglýst pantibræv í eigindóminum, tá ikki annað er avtalað, tryggingarpeningur hansara. Sama regla er galdandi fyri tað í stk. 1 nevnda tilhoyr.
Stk. 3. 4) Ásetingarnar í stk. 1 og 2 eru ikki galdandi fyri akfør, nevnd í § 42 a.
§ 38. 4) Tá ið ein bygningur er gjørdur, heilt ella partvís liðugur, og tá ið maskinur, ketlar, ovnar ella tílíkt er innlagt í einum eigindómi fyri eigarans rokning eigindóminum til nýtslu, kann ikki takast fyrivarni um serstakan rætt til bygningsins tilhoyr, hvørki sum ognarrættur ella á annan hátt. Undir tinglýst pantibræv í eigindóminum kemur uttan serliga avtalu eisini hetta tilhoyr.
§ 39. Átekur ognari av føstum eigindómi sær pantiskuldina í honum eftir avtalu við avhendaran, og er tilskilað í pantibrævinum, at skuldin ikki kann krevjast goldin við eigaraskifti, er ognari, tá ið ognarheimild hansara er treytaleyst tinglýst, farin undir og avhendarin loystur frá skyldum sínum í eingindóminum til panthavaran. Hesin hevur tó rætt at krevja hin fyrra eigaran eftir øllum gjøldum eftir pantibrævinum, so leingi hann ikki hevur fingið frásøgn um yvirtøkuna og tinglýsing nýggja eigarans við tørvandi prógvi um hana. Avhendarin kann krevja, at pantibrævið fær eina av panthavaranum undirskrivaða átekning um skuldyvirtøkuna.
Stk. 2. Í øðrum førum fær skuldyvirtøkan ikki gildi fyri panthavarin, fyrrenn avtala er gjørd ímillum hann og nýggja eigaran. Avtalan kann gerast við átekning á pantibrævið.
Stk. 3. Skuldyvirtøkuni tørvar onga tinglýsing.
§ 40. Heldur ein tinglýstur pantirættur í føstum eigindómi uppat, heilt ella lutvíst, ella vísir tað seg, at hann ikki er gildugt stovnaður, hevur eigarin, hóast mótgangandi avtalu við aftanfyri standandi panthavara ella aðrar, rætt at nýta – antin beinanvegin ella seinni – hetta soleiðis leysa plássið til nýggjan pantirætt, uttan so, at hann við uppathaldið ella seinni hevur sagt henda rætt frá sær. Verður pantirætturin avlýstur, uttan at eigarin samstundis ger nýtslu av sínum rætti at seta ein nýggjan pantirætt í tað leysa plássið, skal tað eftir áheitan viðmerkjast í tingbókini, at hin fyrrverandi pantirætturin nú er eigarans. Er eingin viðmerking gjørd, taka teir aftanfyri standandi tað leysa plássið. Við tvingsilssølu ognast eitt leyst pláss øllum hinum rættindahavarunum á eigindóminum. Sama er galdandi, um eigindómurin á annan hátt enn við tvingilssølu verður seldur av trotabúgvi ella búgvi við ikki viðgingnari skuld.
Stk. 2. Somu reglur eru galdandi, tá eigarin hevur hildið sær eitt pláss til seinni stovning av pantirætti.
Stk. 3. Tó skal tað gildugt í aftanfyri standandi pantibrævi kunna samtykkjast um, at pantirættur tess tekur seg fram, so hvørt sum ein frammanfyri standandi verður avdrigin, ella tá ið hesin pantirætturin til eina frammanundan ásetta tíð verður fult innloystur. Í hesum føri kann ikki verða viðtikið, at minka um støddina á avdráttinum ella gera annan steðg í lánsins rindan uttan loyvi frá eftirpanthavaranum. Gjaldfrest við avdrátti frá forpanthavara hevur ikki tað við sær, at kapitalur eftirpanthavarns er fallin til gjaldingar, men kann eftirpanthavarin tá krevja sær ta fallnu peningahæddina goldna sum avdrátt uppá skuldina til hansara. Um so er at fleiri eftirpanthavarar kunnu gera nevnda rætt galdandi, skal hann hava avdráttin, ið eigur fyrstarætt til hansara.
Stk. 4. Panthavari kann ikki, tá ið hann letur skuldara fáa gjaldfrest við rentum og tílíkum gjøldum framvegis hava sín pantirætt fyri hesum gjøldum frammanfyri aftanfyri standandi ella javnbjóðis panthavaranum longur enn 1 ár frá gjalddegi. Hevur panthavari krav uppá hægri rentu ella annað serstakt gjald orsakað av seinkaðari gjalding, standa tílík gjøld við fullnað pantsins aftanfyri rætt annara panthavara. Hesar reglur verða tó ikki nýttar á skaðaloysisbrøv.
Stk. 5. Panthavari kann ikki uttan samtykki frá teimum, sum hava rætt í eigindóminum aftaná ella javnbjóðis honum, gera avtalu við skuldaran, at hesin skal hava longri uppsagnarfrest enn avtalað varð, tá ið tann aftanfyri standandi ella javnbjóðis rættur var stovnaður. Heldur ikki kann hann gera avtalu við skuldaran um hægri rentu enn galt tá, uttan samtykki frá nevndu rættindahavarum, um so er at rentan fer upp um 5 pct.
Stk. 6. Øðrum broytingum, sum gjørdar verða í pantirættar treytum ella virkan tørvar ikki samtykki frá nevndu rættindahavarum. Mótgangandi viðtøkur eru ógildugar.
§ 41. Er tað í pantibrævi viðtikið, at tað stendur aftan fyri lán av almennum peningi, kann frammanfyri standandi pantirættur ikki uttan samtykki eftirpanthavarans gevast sum trygd fyri øðrum lánum enn úr yvirformyndarastovninum og øðrum stovnum, sum eftir reglum, góðkendar eru av stati ella løgtingi, veita lán í føstum eigindómi eftir reglunum um innseting av peningi ómyndinga, og lánum úr sparikøssum og teim av stati ella løgtingi góðkendu realkredittstovnum.
Stk. 2. Er tað í aftanfyri standandi pantibrævi tilskilað, at tað fer afturum lán av einum av stati ella løgtingi góðkendum realkreditstovni, soleiðis at lánið kann rindast við teimum íhendihavara skuldarbrøvum, sum nevndu stovnar geva, krevst samtykki eftirpanthavarans til eina og hvørja hækking av rentuni av tí frammanfyri standandi pantirættinum og somuleiðis at seta á hetta pláss annan pening enn nevnda.
Stk. 3. Tá ið plássið hjá einum frammanfyri standandi verður nýtt til lán úr einum realkreditstovni av omanfyri nevnda slag, krevst eftirpanthavarans samtykki til at koma undir ta samtyktarligu solidarisku ábyrgdina í tílíkum stovni ella broytingar í hesari ábyrgd, uttan so tað er samtykt, at eftirpanthavarin fer afturum lán av almennum peningi, smbr. stk. 1.
§ 42. Pantirætturin fyri høvuðsstólin sambært tinglýstum pantibrævi í føstum eigindómi við fast ásettari nøgd fyrnist ikki.
Kapittul 6 a. 4)
Tinglýsing í akfarsbókina 4)
§ 42 a. 4) Ásetingarnar í hesum kapitli eru galdandi fyri motorakfør, húsvognar, lendisakfør, leguvognar og viðfestivognar til bilar.
§ 42 b. 4) Ognarfyrivarni og undirveð í teimum í § 42 a nevndu akførum skulu tinglýsast fyri at fáa verju ímóti avtalum, sum í góðvari verða gjørdar um akfarið, og ímóti rættarsókn. Tað sama er galdandi fyri rættarsókn í slíkum akførum, um skuldarin ikki hevur mist ræðisrættindini yvir akfarinum.
Stk. 2. Hóast ásetingarnar í stk. 1 skulu ognarfyrivarni í teimum í § 42 a nevndu akførum ikki tinglýsast fyri at fáa verju ímóti rættarsókn, um akfarið hvørki er, ella áður hevur verið, skrásett í akfarsskránni hjá Akstovuni. Hetta er tó ikki galdandi, um akfarið er frítikið fyri skráseting.
Stk. 3. Tá tey í stk. 1 nevndu rættindi eru tinglýst, tørvar avhending ella onnur flyting av rættindunum ikki tinglýsing.
§ 42 c. 4) Tinglýsing av teimum í § 42 b nevndu rættindum verður gjørd í akfarsbókini, ið verður førd av tinglýsingarmyndugleikanum.
Stk. 2. Sum tinglýsingargrundarlag krevst eitt skjal, ið meldað verður til tinglýsingarmyndugleikan til tinglýsingar. Skjalið skal eftir sínum innihaldi fastseta, stovna, broyta ella taka av rættindi í einum ávísum akfari. § 9, stk. 4 og 5 og § 10, stk. 3 hava samsvarandi nýtslu.
Stk. 3. Viðvíkjandi skjølum um ognarfyrivarni og veðbrøv hevur § 10, stk. 2 samsvarandi nýtslu. Harafturat hevur § 11, stk. 2 eisini samsvarandi nýtslu viðvíkjandi veðbrøvum. Við tinglýsing av rættarsókn skal váttan frá tí valdi, sum tikið hevur avgerðina, leggjast fram, ella váttað útskrift úr tess bókum.
§ 42 d. 4) Skjøl, ið verða fráboðað til tinglýsingar, skulu førast í dagbókina. § 14, stk. 1, 2. og 3. pkt., § 14, stk. 3 og § 15, stk. 1-3 hava samsvarandi nýtslu.
Stk. 2. Skjøl um ognarfyrivarni og pantibrøv skulu tilskila teir einstøku prioritetir, ið frammanfyri eru, og stødd teirra. § 15, stk. 4 og stk. 5, 1. pkt. hava samsvarandi nýtslu. Um akfarið ikki er skrásett í akfarsskránni hjá Akstovuni, um skrásetti eigarin er ein annar enn tann á skjalinum uppgivni, ella er tað til skrokknummarið svarandi skrásetingarnummarið eitt annað enn tað á skjalinum uppgivna, fær skjalið viðmerking. Víkur innihaldið í skjalinum annars munandi frá upplýsingunum í akfarsskránni hjá Akstovuni, fær skjalið viðmerking.
Stk. 3. Er einki til hindurs fyri tinglýsing av viðkomandi skjali, ella kann tað tinglýsast við viðmerking, verður tað ført inn í akfarsbókina. Ein møgulig stutt viðmerking verður somuleiðis førd inn í akfarsbókina. § 16, stk. 1, 3. pkt. og stk. 2-4 hava samsvarandi nýtslu.
Stk. 4. Landsstýrismaðurin kann áseta nærri reglur um tinglýsingarháttin.
§ 42 e. 4) Eitt skjal verður roknað fyri tinglýst, tá tað er ført inn í akfarsbókina. Rættarfylgja tinglýsingarinnar verður roknað frá tí degi, skjalið er meldað til tinglýsingar. Skjøl, ið meldað verða til tinglýsingar sama dag, eru javnbjóðis.
Stk. 2. Tinglýst rættindi verða strikað úr akfarsbókini, tá ið 10 ár eru liðin síðani tinglýsingina, og tað ikki innan fyri hesa freist er meldað til tinglýsingar av nýggjum.
Stk. 3. §§ 34 og 35 hava samsvarandi nýtslu.
II. Tinglýsing viðvíkjandi leysafæ og ognarvirðum yvirhøvur
Kapitul 7.
§ 43. 4) Skjøl, ið ikki skulu tinglýsast sbrt. ásetingunum í kap. 6 a, og sum antin viðvíkja persóns ræði á leysafæ ella á ognarvirðum hansara yvirhøvur, og sum eftir niðanfyri standandi reglum krevja tinglýsing, verða førd inn í eina serstaka persónsbók.
Stk. 2. Persónbókin kann skipast í serstakar deildir fyri tey ymisku sløgini av skjølum.
Stk. 3. Skjalið skal viðvíkja einum ávísum í Føroyum búgvandi persóni, felagi, íognarfelagi, partafelagi, stovni, ella tílíkum, og skal ovast á forsíðuni standa tilmeldarans navn og bústaður.
Stk. 4. Reglurnar um tinglýsing sum standa í hesi lóg í §§ 7 stk. 1, 9 stk. 1, stk. 4, stk. 6, 10 stk. 1-3, 11 stk. 2, og 14, hava samsvarandi nýtslu til tinglýsingar av teim her nevndu skjølum.
Stk. 5. Tað, sum fyrisett er í §§ 15 og 16 um kanning út frá tingbókini og innførslu í hana, verður samsvarandi nýtt um kanning út frá persónbókini og innførslu í hana.
Stk. 6. 4) Skjøl, ið tinglýst verða sbrt. § 1, kunnu snúgva seg um, at ein persónur bindur seg til ikki at undirveðseta ogn sína, sbrt. § 47, § 47 b, stk. 2, § 47 d, stk. 3, nr. 1-7 ella § 47 e, uttan samtykki frá tí, ið átalurætt hevur. Skjalið skal staðfesta, hvør hevur átalurætt.
§ 44. Dagbókin skal, tá ið her umrøddu skjøl verða meldað til tinglýsingar, í stuttum nevna slag skjalsins og persónin (felag, partafelag ella tílíkt), sum skjalið viðvíkur umframt tilmeldarans navn og bústað.
Stk. 2. Skjalið skal seinast 10 dagar eftir tess tilmelding til dagbókina førast inn í persónbókina.
Stk. 3. Endurritini av skjølunum verða samlað eftir bókstavunum í persónbókini, ella eftir raðfylgjuni, tey eru tinglýst. Tá ið eitt skjal verður strikað, fer tað í skjalagoymsluna.
§ 45. Her umrøddu skjøl verða kunngjørd í tinglýsingarlistanum. Av pantibrøvum verða í honum at tilskila nøvn partanna og størv umframt bústaður skuldarans. Av hjúnasáttmálum tilskilast nøvn partanna, størv og bústaður.
§ 46. Eitt skjal verður roknað fyri tinglýst, tá tað er ført inn í persónbókina. Rættarfylgja tinglýsingarinnar verður roknað frá tí degi, tá ið skjalið verður meldað til tinglýsingar. Skjøl, sum meldað verða til tinglýsingar sama dag, eru javnbjóðis.
§ 47. 4) Pantibrøv, sum geva undirpant í leysafæ, sum ikki er nevnt í § 42 a, skulu tinglýsast fyri at fáa gildi móti avtalum, sum í góðvari verða gjørdar við panteigaran, og móti rættarsókn.
Stk. 2. Pantibrøv, sum geva undirpant í ávísum leysafælutum, verða strikað, tá ið 10 ár eru liðin síðani tinglýsing pantibrævsins, og tað ikki innanfyri hesa frest er meldað tinglýsing av nýggjum.
Stk. 3. Umfarsskjøl, vanlig skuldarbrøv og onnur fíggjarkrøv kunnu ikki pantsetast við tinglýsing av pantibrævi eftir teim í stk. 1-2 givnu reglum.
§ 47a. 8) Eingin kann veita pant í øllum, sum ein eigur ella kemur at eiga.
§ 47b. 8) Undirpant í leysafæ kann ikki verða veitt í søvnum av eins ella til felags nýtslu ætlaðum lutum, ið nevndir verða við vanligum heitum, uttan so at annað fylgir av øðrum lógarreglum.
Stk. 2. 4) Tá ið eitt vinnuvirki verður rikið frá leigaðum eigindómi, kann eigarin hóast reglurnar í stk. 1 pantseta tað til virkið hoyrandi rakstrarinventar og rakstraramboð – heruppi í maskinur og tekniskar innleggingar av øllum sløgum – og í landbúnaðareigindómi eisini eigindómsins innistøðu, taðfall, grøði og aðra framleiðslu. Pantsetingin er ikki til hindurs fyri, at nevndu lutir verða latnir burturav í vanliga rakstri virkisins. Ásetingarnar í 1. og 2. pkt. eru ikki galdandi fyri akfør, nevnd í § 42 a.
§ 47c. 9) Hóast reglurnar í § 37 og § 47b í hesi lóg kunnu tey, ið reka alivinnu við loyvi frá landsstýrinum, geva undirveð í alifiski og smolti fyri skuld, sum stavar frá rakstri av alistøð ella smoltstøð.
Stk. 2. Veðbrøv, sum geva undirveð í alifiski ella smolti, verða strikað, tá ið 3 ár eru liðin síðani tinglýsing pantibrævsins, og tað ikki innanfyri hesa freist er meldað tinglýsing av nýggjum.
§ 47 d. 4) Virkiseigari kann við ognarveðbrævi undirveðseta tað, virkið eigur, og í framtíðini ognar sær (virkisveð), sbr. stk. 3 og 4. Virkisveð er ikki forðing fyri, at ogn, við undantaki av krøvum, verður tikin frá í sambandi við vanligan rakstur av virkinum.
Stk. 2. Virkisveð skal vera tinglýst fyri at fáa gildi móti avtalum, sum í góðvari verða gjørdar við veðhavara, og móti rættarsókn.
Stk. 3. Virkisveð kann fevna um:
1) einføld krøv, sum stava frá sølu av vørum og tænastum,
2) rávørugoymslur, hálvvirkaðar og lidnar vørur,
3) akfør, sbrt. § 42 a, um veðsetari rekur virki við keyp og sølu av akførum,
4) rakstrarinventar og rakstraramboð,
5) rekevni og onnur hjálparráð,
6) innstøða,
7) góðvild, økisnøvn og rættindi sbrt. patentloven, varemærkeloven, mønsterloven og løgtingslóg um upphavsrætt, og
8) veiðu.
Stk. 4. Hóast stk. 3 fevnir virkisveð ikki um:
1) ognir, fevndar av tinglýstum veðrætti sbrt. § 37, uttan mun til, nær veðrætturin í føstum eigindómi er tinglýstur,
2) akfør, sum sbrt. § 42 a eru frítikin fyri skráseting,
3) bátar ella før á 5 BT ella yvir og ognir, fevndar av veði í skipum sbrt. løgtingslóg um skráseting av skipum,
4) loftfør og ognir, fevnd av veði í loftførum sbrt. §§ 1, 22 og 24 í lov om registrering af rettigheder og luftfartøjer,
5) alifisk og smolt sbrt. § 47 c.
Stk. 5. Tinglýst virkisveð skal víkja fyri seinni úttøkum, um úttøkuhavari í seinasta lagi 3 yrkadagar eftir, at úttøkan er framd, hevur givið boð til virkisveðhavara um úttøkuna.
Stk. 6. Tinglýst virkisveð skal víkja fyri undirveði í leysafæi sbrt. § 47, sum er tinglýst, tá virkisveðsetari ognar sær lutin. Sama er galdandi í mun til fullgilt avtalað ognarfyrivarni í leysafæ.
Stk. 7. Tinglýst virkisveð skal víkja fyri ognarfyrivarni og undirveði í akførum sbrt. § 42 a, sum er tinglýst, tá virkisveðhavari ognar sær akfarið.
§ 47 e. 4) Virkisánari kann við ognarveðbrævi undirveðseta vanlig krøv virkisins, ið eru ógoldin, eins og framtíðar krøv virkisins, sum stava frá sølu av vørum og tænastum (kravsveð).
Stk. 2. Kravsveð skal vera tinglýst fyri at fáa gildi móti avtalum, sum í góðvari verða gjørdar við veðhavaran, og móti rættarsókn.
§ 47 f. 4) Virkisveð, sbrt. § 47 d, ella kravsveð, sbrt. § 47 e, stovnað til fyrimuns fyri tann ella tey, ið eru nærskyld skuldaranum ella veðsetaranum, sbrt. § 2 í lovbekendtgørelse om konkurs, er uttan rættarvirknað. Verður veðhavari nærskyldur við skuldara ella veðsetara, kann veðið ikki verða sett sum veðhald fyri skuld, stovnað eftir henda dag, og ikki fevna um ogn, sum ánari hevur ognað sær eftir henda dag. 2 pkt. er somuleiðis galdandi, um nærskyld skuldaranum ella veðsetaranum taka við veðrættinum.
Stk. 2. Virkisveð, sbrt. § 47 d, og kravsveð, sbrt. § 47 e, kunnu ongantíð samstundis verða tinglýst á blað veðsetarans í persónsbókini.
Stk. 3. Tinglýsingardagurin er avgerandi fyri forrættarstøðuna millum veðrætt, sbrt. § 47 b, stk. 2, og virkisveð, sbrt. § 47 d, uttan mun til, nær ognin verður mett at verða fevnd av veðrættinum.
Stk. 4. Ásetingin í § 42 e, stk. 2 er somuleiðis galdandi fyri ognarveðbrøv sbrt. § 47 d, stk. 1 og § 47 e, stk. 1.
§ 47 g. 4) Virkisveð, sbrt. § 47 d, ella kravsveð, sbrt. § 47 e, stovnað áðrenn avgerð um húsagang móti veðsetara er tikin, fevnir ikki um ogn, ið er útvegað eftir avgerðina.
Stk. 2. Virkisveð, sbrt. § 47 d, ella kravsveð, sbrt. § 47 e, stovnað áðrenn veðsetari hevur boðað frá gjaldsteðgi, fevnir ikki um ogn, ið er útvegað eftir fráboðanina.
Stk. 3. Virkisveð, sbrt. § 47 d, ella kravsveð, sbrt. § 47 e, stovnað áðrenn Skiftirætturin hevur tikið avgerð um at útseta trotabúsviðgerðina sbrt. § 24 í lovbekendtgørelse om konkurs, umfatar ikki ogn, ið er útvegað eftir avgerðina. Hetta er ikki galdandi, um veðsetarin, tá avgerðin um at útseta trotabúsviðgerðina verður tikin, er fevndur av ásetingunum í kap. 2 í lovbekendtgørelse om konkurs, ella um skuldarumskipanarmál er byrjað.
Stk. 4. Virkisveð, sbrt. § 47 d, ella kravsveð, sbrt. § 47 e, stovnað áðrenn Skiftirætturin hevur tikið avgerð um viðgerð av neyðskuldarasemju, umfatar ikki ogn, ið er útvegað eftir avgerðina. Hetta er ikki galdandi, um veðsetarin, tá samráðingar um neyðskuldarasemju (tvangsakkordforhandling) eru byrjaðar, er fevndur av ásetingunum í kap. 2 í lovbekendtgørelse om konkurs, ella um skuldarumskipanarmál er byrjað.
Stk. 5. Virkisveð, sbrt. § 47 d, ella kravsveð, sbrt. § 47 e, stovnað áðrenn Skiftirætturin hevur tikið avgerð um viðgerð av skuldarumskipanarmáli, umfatar ikki ogn, ið er útvegað eftir avgerðina. Hetta er ikki galdandi, um veðsetarin, tá avgerðin um at viðgera skuldarumskipanarmálið verður tikin, er fevndur av ásetingunum í kap. 2 í lovbekendtgørelse om konkurs, um búgv veðsetarans er komið undir trotabúsviðgerð, ella um samráðingar um neyðskuldarasemju eru byrjaðar.
§ 48. 5) Avgerð um at frátaka rættarliga myndugleikan eftir verjumálslógini § 6 skal tinglýsast fyri at fáa gildi móti avtalum, sum í góðari trúgv verða gjørdar við ómynding. Móti avtalum um fastan eigindóm skal tinglýsing eisini fara fram sambært § 1 í hesi lóg.
Stk. 2. Somu reglur eru galdandi fyri rættindi eftir tinglýstum skiftiúrdrátti.
§ 49. Rættarfylgjan av tinglýsing av hjúnasáttmála skal framvegis verða eftir lóg nr. 56 frá 18. mars 1925 § 37.
§ 49a. 2) Tá onnur skjøl enn pantibrøv, sum nevnd í § 47, stk. 1, verða strikað, verður § 20 at nýta samsvarandi.
III. Fyrisitingarligar reglur, og revsireglur v.m. 2)
Kapitul 8. 4)
§ 50. 2) Øll heimildarskjøl og pantibrøv viðvíkjandi føstum eigindómi, ið verða fráboðað til tinglýsingar, skulu skjótast gjørligt gerast atkomulig hjá almenninginum. Landsstýrismaðurin ásetir nærri reglur um hetta.
Stk. 2. Landsstýrismaðurin ásetir nærri reglur um grundarlagið fyri tinglýsing, innlatingartíð fyri skjøl og um skipan og førslu av dagbók og tingbók og um at lata víðari upplýsingar, heruppií eftir § 50 c.
Stk. 3. Dagbókin og tingbókin kunnu førast við nýtslu av edv. Verður edv nýtt í tinglýsingini, eru reglurnar í § 50 a-e galdandi.
§ 50a. 2) Endamálið við edv-skráseting eftir § 50, stk. 3, er at fáa til vega eina arbeiðsskrá fyri tinglýsingarverkið og eitt grundarlag fyri formidling av tinglýsingarupplýsingum til almenningin og gerð av hagtølum.
§ 50b. 2) Einans er loyvt at skráseta upplýsingar, ið hava týdning fyri at kunna røkja tinglýsingaruppgávurnar, og upplýsingar, ið hava stóran týdning fyri nýtsluna av tinglýsingarupplýsingum, hjá brúkarunum.
§ 50c. 2) Upplýsingar í edv-skrá eru atkomuligar hjá øllum á internetinum.
Stk. 2. Upplýsingar, ið verða strikaðar ella avlýstar, verða fluttar til eina serliga skrá (søguliga skrá). Heimildarupplýsingar úr hesi skrá kunnu latast víðari eftir reglunum í stk. 1. Aðrar upplýsingar úr tí serligu skránni kunnu einans verða latnar til nýtslu í ávísum rættarviðurskiftum. Fullar upplýsingar skulu tó eftir áheitan latast honum, sum upplýsingarnar viðvíkja.
Stk. 3. Tinglýsingarskráin kann ikki samkoyrast við privatar ella aðrar almennar edv-skráir, um ikki annað er ásett við lóg. Tó kann samkoyrast við almennar skráir fyri at flyta upplýsingar til tinglýsingarskránna sum liður í stovnani av hesi ella sum liður í framhaldandi dagføringini av tinglýsingarskránni og til hagfrøðilig og vísindalig endamál. Somuleiðis kann gerast samanburður um terminal við aðrar atkomuligar upplýsingar frá øðrum almennum skráum viðvíkjandi fastari ogn.
Stk. 4. Hópupplýsingar kunnu ikki latast víðari, jbr. tó § 50, stk. 1.
Stk. 5. Latan av upplýsingum, eftir § 50, stk.1, viðvíkjandi ávísum tilskilaðum føstum eigindómum kann støðugt fara fram til brúkararnir. Slíkar upplýsingar kunnu ikki latast víðari við edv.
Stk. 6. Upplýsingar, ið verða latnar víðari eftir stk. 1-5, kunnu ikki nýtast við tí fyri eyga at fáa nýggj viðskiftafólk ella annars við øðrum endamálum enn avhending, trygging, rættarsókn og rættarviðurskifti annars, lánupptøka í fastari ogn, lánsmeting, likamligt ræði á fastari ogn og ráðgeving í sambandi við hesi endamál.
Stk. 7. 3) Avgerðir viðvíkjandi víðarilatan eftir stk. 3-5 verða tiknar av Tinglýsingarstovuni. Avgerð Tinglýsingarstovunnar kann kærast til landsstýrismannin.
Stk. 8. 3) Landsstýrismaðurin verður heimilaður at leggja kærumyndugleikan til annan fyrisitingarligan myndugleika, hvørs avgerðir eru endaligar innan fyrisitingina.
§ 50d. 2) 3) Landsstýrismaðurin ásetir eftir samráðing við Dátueftirlitið nærri reglur við atliti at tryggja, at upplýsingar í tinglýsingarskránni ikki verða oyðilagdar, reingjaðar ella settar inn av órøttum, strikaðar ella broyttar, jbr. §§ 20 og 49 a, og við atliti at tryggja, at upplýsingarnar ikki verða misnýttar, ella at óviðkomandi fáa kunnleika um tær.
Stk. 2. 3) Landsstýrismaðurin hevur eftirlit við tinglýsingarskráunum. Avgerðirnar hjá landsstýrismanninum eru endaligar.
Stk. 3. 3) Landsstýrismaðurin ásetir nærri reglur um hetta eftirlit.
§ 50e. 2) Við bót verður hann revsaður, ið nýtir eina upplýsing ímóti regluni í § 50c, stk. 7. Fyri brot, ið verða framd av partafeløgum, smápartafeløgum ella líknandi, kann bót verða áløgd felagnum sum slíkum.
§ 50f. 2) Pantibrøv, ið verða fráboðað til tinglýsingar, skulu vera skrivað á oyðubløð, ið eru góðkend av landsstýrinum.
Stk. 2. Landsstýrismaðurin kann áseta, at onnur skjøl, ið verða fráboðað til tinglýsing, skulu vera skrivað á oyðubløð, ið eru góðkend av landsstýrismanninum.
Stk. 3. Landsstýrismaðurin kann, hóast reglurnar í § 50 c, stk. 3-5, áseta reglur um royndir við tinglýsing við støði í elektroniskari flytan av upplýsingum og um royndir við elektroniskari latan av upplýsingum til ein realkreditstovn. Í hesum reglum kann verða ásett, at tinglýsing av elektroniskum skjølum skal hava somu rættarfylgju sum tinglýsing av øðrum skjølum.
§ 51. Til tey rættindi, sum standa í tingbókini, tá ið lógin kemur í gildi, koma reglurnar í §§ 26-35 í nýtslu.
§ 52. 2) Rættindi í føstum eigindómi, sum mega ætlast vera gildugt stovnað við rættarfylgju fyri triðjamann uttan tinglýsing, áðrenn henda lóg kemur í gildi, hava eisini framvegis gildi uttan tinglýsing. Rættindi, sum eftir hesi reglu ikki tørva tinglýsing, kunnu tí krevjast tinglýst, hóast regluna í § 15, stk. 2.
Stk. 2. 3) Tá ið eitt skjal gildugt er gjørt undir higartil galdandi rætti, fer tað eftir Tinglýsingarstovunnar avgerð eisini at kunna tinglýsast, eftir at henda lóg er komin í gildi, hóast tað ikki lýkur treytirnar fyri tinglýsing eftir hesi lóg.
Stk. 3. Pantibrøv, sum geva pant í føstum eigindómi, og sum eru tinglýst, áðrenn henda lóg kom í gildi, hava hóast §§ 40 og 41, framvegis ta rættarstøðu, tey høvdu eftir higartil galdandi rætti, so leingi endurnýgging ikki er framd.
§ 53. Verður ivi í, um ein rættur í føstum eigindómi gildugt kann vera stovnaður uttan tinglýsing, áðrenn henda lóg kom í gildi, kann ein og hvør, sum heldur seg hava áhug at fáa avgerð um spurningin, skrivliga heita á sorinskrivaran og krevja málið avgjørt eftir fylgjandi reglum:
Stk. 2. Sorinskrivarin skal, um líkindi eru til, at hin ótinglýsti rætturin kann vera stovnaður, áðrenn henda lóg kom í gildi, seta rættarfund. Til henda fund boðar sorinskrivarin við 14 daga frest í innskrivaðum brævi teimum, sum sorinskrivarin veit, spurningurin er eitt áhugamál hjá.
Stk. 3. Eisini kann sorinskrivarin, um hann heldur tað vera neyðugt, við 6 viku frest í kunngerð 2 ferðir í tí í § 20 nevnda blaði boða øllum teimum til fundar, sum hin ótinglýsti rætturin kann viðkoma. Frásøgn um boðanina verður eisini uppsligin á tingstaðnum. Útreiðslunar av boðanini og kunngerðunum ber hann, ið biðið hevur um at fáa málið tikið upp.
Stk. 4. Kemur einki mótmæli á einum soleiðis boðaðum fundi móti tí rætti, áheitarin kannar sær, ger sorinskrivarin eftir áheitarans umbøn úrskurð um notering í tingbókina samsvarandi tí, sum í boðanini stóð. Kemur mótmæli, roynir sorinskrivarin eftir teimum upplýsingum, sum fram eru komnir í málinum, at fáa semju í lag. Fæst semja í lag, er hon eisini bindandi fyri tey, ið ikki hava møtt eftir lógligari boðan. Fæst eingin semja, verður málið viðgjørt eftir reglunum um borgarligan rættargang.
Stk. 5. Útskrift av úrskurðinum ella av semjuni syrgir sorinskrivarin fyri verður tinglýst fyri áheitarans rokning. Eigindómshevd av parti av eigindómi kann tó ikki tinglýsast, fyrrenn tann parturin av einum eigindómi, sum fingin er við hevdini, hevur fingið egið eitið í matriklinum ella lagt undir tann eigindóm, sum hann í grundini hoyrir til. Sorinskrivarin kann, um tað gerst neyðugt, seta honum, ið fingið hevur hevdina, eina frest, og áðrenn hon er farin, skal hann hava fingið hetta í rættlag í matriklinum. Er tann setta frestin farin, kann hon framleingjast, um so er at hevdarhavarin ikki kann gera við, at hann ikki hevur hildið seg eftir frestini. Fæst ikki rættlag í innanfyri ta frest, sorinskrivarin hevur sett, missir tann ótinglýsta hevdin rættarfylgju sína mótvegis seinni ognarum og rættindum í tí eigindómi, sum hevdin er fingin í, smbr. §§ 1 og 26 stk. 1.
§ 54. §§ 20, 32 pkt. 1 og 43-49 í hesi lóg fær gildi beinanvegin. Samstundis fara úr gildi Chr. V. Norska lóg 1. bók 3. kap. 10 art. og 5. bók 1. kap. 9.-12. art., 5. kap. 1. og 2. art, umframt orðið _andet“ í 3. art., fyriskipan frá 28. juli 1841 §§ 1 og 3, smbr. lóg frá 4. januar 1854 stk. 7, lóg frá 4. mars 1857, har roynt verður at minka um sundurbýti av ognarjørð § 19, fyriskipan um trotabúgv nr. 72 frá 2. mai 1902 § 153, lóg nr. 277 frá 30. juni 1922 § 4 og lóg nr. 56 frá 18. mars 1925 §§ 45-48 smbr. § 50, stk. 3, pkt. 3.
Stk. 2.3) Landsstýrið fær heimild til eftir ummæli frá Tinglýsingarstovuni og matrikulvaldinum við kunngerð at seta lógina í síni heild í gildi í teimum einstøku matrikuleringsumráðunum, so við og við sum matrikulering er útinnt har.
Stk. 3. Samstundis sum tann í stk. 2 nevnda kunngerð kemur í gildi, verður fyri tað umráðið sett úr gildi Chr. V Norska lóg 1. bók 4. kap. 37 art., 8. kap. 4. art., 5. bók 3. kap. 39-43. art. og 7. kap. 7. art., fyriskipan frá 25. november 1831, smbr. kanselliskriv frá 19. oktober 1833 fyriskipan nr. 188 frá 22. juni 1928, lóg nr. 172 frá 18. mai 1937 § 24 stk. 1, lóg nr. 174 frá 24. mai 1937 §§ 57-58, kunngerð nr. 201 frá 18. mai 1938 og kunngerð nr. 35 frá 30. oktober 1940 § 4 pkt. 1.
Stk. 4. Lógarinnar § 9 stk. 1, 3, 4 og 6 fær eisini beinanvegin gildi fyri skjøl, ið latin verða til tinglýsingar viðvíkjandi eigindómum, ið liggja í umráðum, sum henda lóg ikki í síni heild hevur fingið gildi fyri sambært stk. 2. Tílík skjøl skulu tilskila, hvar tey skulu verða noterað í teimum registrum, ið eru, ella um tey ikki viðkoma nøkrum registri. Skjøl, ið einki siga um hetta, verða víst burtur. Galdandi rættur skal framvegis verða óbroyttur um tinglýsing til giftu og ættarlýsing av børnum uttanfyri hjúnalag, smbr. tó lóg nr. 132 frá 7. mai 1937 § 8 stk. 3.
Stk. 5. Galdandi rættur verður eisini framvegis óbroyttur um tinglýsing av lógum, fyriskipanum, kommunuviðtøkum og tílíkt. Greinligari reglur, hvussu hetta skal gerast í framtíðini, setur landsstýrið.
Stk. 6. Heimildin til konfirmatión av íognarfelagssáttmálum eftir kgl. resolutión frá 18. august 1814 dettur burtur.
Stk. 7. Eisini dettur burtur tað, sum í lóggávuni annars gongur hesi lóg ímóti.
Gildiskunngerðirnar eru hesar:
K. nr. 50 frá 02.06.1964 (Sørvágur), K. nr. 57 frá 02.09.1966 (Miðvágur), K. nr. 6 frá 13.02.1967 (Tórshavnar býur), K. nr. 39 frá 12.07.1967 (Norðragøta og Sandavágur), K. nr. 13 frá 19.04. 1968 (Skálavík, Sumba og Vágur), K. nr. 14 frá 04.05.1970 (Glyvrar og Søldarfjørður), K. nr. 61 frá 15.09.1970 (Klaksvík og Strond), K. nr. 4 frá 07.04.1971 (Leirvík og Lamba), K. nr. 35 frá 03.08. 1971 (Hvalba, Sandvík og oynna Lítlu Dímun), K. nr. 44 frá 06.12.1971 (Fuglafjørður), K. nr. 45 frá 08.12.1971 (Nólsoy), K. nr. 47 frá 12.07.1972 (Kirkjubøur og Argir), K. nr. 49 frá 19.10.1973 (Hoyvík og Hvítanes), K. nr. 42 frá 14.05.1974 (Húsavík), K. nr. 80 frá 29.10.1974 (Øravík), K. nr. 82 frá 29.11.1974 (Dalur), K. nr. 24 frá 14.05.1975 (Oyri), K. nr. 54 frá 10.07.1975 (Norðskáli), K. nr. 19 frá 14.04.1976 (Norðoyri), K. nr. 54 frá 31.05. 1976 (Svínoy), K. nr. 25 frá 06.04.1977 (Syðragøta og Gøtugjógv), K. nr. 48 frá 06.06.1977 (Skarvanes), K. nr. 60 frá 13.07.1977 (Sandur og Skopun), K. nr. 64 frá 09.09.1977 (Froðba), K. nr. 75 frá 14.11.1977 (Skála), K. nr. 98 frá 20.11.1978 (Vestmanna), K. nr. 8 frá 24.01.1979 (Nes í Suðuroy), K. nr. 86 frá 09.11.1979 (Velbastaður, Trongisvágur, Leynar og Kollafjørður), K. nr. 76 frá 25.06.1980 (Hattarvík, Múli og Skálatoftir), K. nr. 80 frá 20.08.1980 (Mykines), K. nr. 98 frá 14.11.1980 (Elduvík, Kirkja, Syðradal-Kalsoy og Húsar), K. nr. 74 frá 28.10.1981 (Kunoy, Skarð, Haraldssund, Hósvík, Kaldbak, Sund og Porkeri), K. nr. 105 frá 19.10.1982 (Mikladalur), K. nr. 23 frá 24.10.1983 (Gásadalur), K. nr. 48 frá 09.05.1982 (Nes, Hvalvík og Trøllanes), K. nr. 83 frá 25.08. 1983 (Viðareiði, Depil, Norðtoftir, Hvannasund og Árnafjørð), K. nr. 113 frá 30.11.1984 (Funningur), K. nr. 114 frá 30.11.1984 (Bøur), K. nr. 115 frá 30.11.1984 (Gjógv), K. nr. 78 frá 14.11.1985 (Skúvoy), K. nr. 96 frá 11.09.1986 (Toftir og heruppií partar av bygdunum Runavík og Rituvík), K. nr. 17 frá 12.03.1987 (Oyndarfjørður), K. nr. 9 frá 08.02.1988 (Selatrað), K. nr. 88 frá 01.07.1988 (Hov), K. nr. 53 frá 09.06.1989 (Kvívík), K. nr. 93 frá 16.10.1989 (Fámjin), K. nr. 14 frá 23.04.1991 (Eiði), K. nr. 15 frá 23.04.1991 (Streymnes) og K. nr. 88 frá 04.10. 1991 (Hestur og Tjørnuvík), K. nr. 151 frá 22.10.1992 (Saksun), K. nr. 215 frá 10.02.1993 (Strendur), K. nr. 167 frá 03.09.1993 (Haldarsvík), K. nr. 19 frá 03.02.1995 (Syðradal og Norðradal), K. nr. 52 frá 09.05.1995 (Koltur), K. nr. 56 frá 17.05.1995 (Skæling) og K. nr. 15 frá 10.03.1997 (Dímun).
1) Løgtingslóg nr. 59 frá 10. mai 2000 er við kunngerð nr. 112 frá 10. november 2000 sett at koma í gildi tann 20. november 2000.
2) Broytt við løgtingslóg nr. 59 frá 10. mai 2000. § 2 í hesi løgtingslóg er soljóðandi: ”Landsstýrismaðurin ásetir í kunngerð, nær henda løgtingslóg kemur í gildi. Samstundis fer danski teksturin í løgtingslóg nr. 55 frá 16. august 1962 úr gildi.”
3) Broytt við løgtingslóg nr. 164 frá 22. desember 2005, har §§ 2og 3 eru soljóðandi: ”§ 2. Henda løgtingslóg kemur í gildi 1. februar 2006. § 3. Skjøl, ið eru tinglisin, áðrenn henda løgtingslóg kemur í gildi, eru fevnd av higartil galdandi reglum.
Stk. 2. Tinglýsing av átekningum v.m. á skjøl, ið eru tinglisin, áðrenn henda løgtingslóg kemur í gildi, eru tó fevnd av reglunum í § 1. Stk. 3. Skal endurgjald latast eftir teim í §§ 31, 32, 34 og 35 nevndu førum, ber Tinglýsingarstovan ábyrgd av skjølum, sum eru tinglisin eftir, at henda løgtingslóg er komin í gildi, sbr. tó stk. 2.»
4) Broytt við løgtingslóg nr. 70 frá 15. mai 2014, har § 2 er soljóðandi: “Stk. 1. Henda løgtingslóg kemur í gildi 1. januar 2015. Samstundis fer úr gildi lov nr. 328 af 2. november 1962 for Færøerne om pantsætning af fangst.
Stk. 2. Veðbrøv í akførum, tinglýst sbrt. § 47, stk. 1, áðrenn henda lógin kemur í gildi, varðveita uttan tinglýsing í akfarsbókini gildi móti avtalum, gjørdar í góðvari við veðsetara, og móti rættarsókn, sbrt. ásetingunum, galdandi áðrenn lógarbroytingina í 2 ár eftir, at henda lóg kemur í gildi.
Stk. 3. Ognarfyrivarni og úttøka, sum eftir galdandi ásetingum hava gildi móti avtalum og rættarsókn, og sum eftir hesi lóg krevja tinglýsing, varðveita bara hesa trygd í 2 ár eftir, at henda lóg kemur í gildi, uttan so at ognarfyrivarni og úttøka áðrenn freistina av nýggjum eru fráboðað til tinglýsingar sbrt. ásetingunum í kap. 6 a (akfarsbók).
Stk. 4. Tinglýsing innan ásettu freist, sbr. stk. 2 og 3, er uttan tinglýsingargjald og tinglýsingaravgjald.
Stk. 5. Rættindi í akførum o.ø., sum áðrenn lógin er komin í gildi, eru tinglýst sbrt. § 37 og § 47 b, stk. 2 í lógini og § 518, stk. 2 í rættargangslógini, og sum hava gildi móti avtalum og rættarsókn, varðveita rættindini sbrt. galdandi ásetingum. Rættindi, sbrt. 1. pkt. kunnu uttan tinglýsingargjald og tinglýsingaravgjald tinglýsast í akfarsbókini, sbr. kap. 6 a.
Stk. 6. Veð í veiðu, fráboðað til tinglýsingar sbrt. lov for Færøerne om pantsætning af fangst, fyri 1. januar 2015 er galdandi til og við 31. desember 2015. Veð í veiðu eftir 1. januar 2015 kann við ognarveðbrævi tinglýsast í persónsbókini sum virkisveð, sbrt. ásetingunum í tinglýsingarlógini um virkisveð.”
5) Broytt við løgtingslóg nr. 75 frá 25. mai 2009, har § 13 er soljóðandi: ”Hendan løgtingslóg kemur í gildi 1. januar 2010.”
6) Broytt við løgtingslóg nr. 24 frá 1. mai 1973. § 2 í hesi løgtingslóg er soljóðandi: ”Henda løgtingslóg kemur í gildi beinanvegin.”
7) Broytt við løgtingslóg nr. 111 frá 13. desember 2006.
8) Broytt við løgtingslóg nr. 37 frá 29. mai 1985 at galda frá 01.07.1985
9) Broytt við løgtingslóg nr. 39 frá 5. mai 1987


c: text/html

text:
- Vika Kr. 1.780,- u.mvg – dagsprísur 254 ( +: sosialu miðlar )
- Vikur Kr. 2.980,- u.mvg – dagsprísur 213 ( +: íroknað sosialu miðlar,vp.fo, nordlysid.fo, sudurras.fo) )
- Vikur Kr. 3.780,- u.mvg – dagsprísur 180 ( +: vp.fo, nordlysid.fo, sudurras.fo) | +30 dagar – dagsprísur 150
Hentar leinkjur: Facebook, Um felagið
Tað ber eisini til at senda størv inn uttan at brúka Arbeiðsgevara skipanina, og tað er ókeypis at stovna vinnuprofil.
Hvussu verður lýst?
- Viðkomandi brúkarar vera málrættaðir, og óviðkomandi ikki aktiveraðir.
- Umsøkjarin fær samskiftis upplýsingar í lýsingini og setur seg í samband við stovnin.
- Respons á størv sum lýsast 21 dagar; uml. 200-1200 klikk. Men hettar valdast málbók og tíðarskeið. Vanliga kann roknast við uml. 0,3-0,7 mio. vísingar.
*Prísir eru uttan meirviðrisgjald | Send okkum tína starvslýsing
SERSTØK STØRV
Leitan og útveljing: Gjald einans fyri umsøknir
Fyri okkara lýsarar er umráandi, at peningurin ið verður brúktur, fer til at gera vart við tað einstaka starvið. Hendan Loysnin er væl egna til størv sum krevja nógva eksponnering og fleiri umsøkjarar, fyri at finna tann rætta profilin.
- Stjórastørv við drúgvum og serstøkum royndum Kr. 1.500 pr. góðkenda umsøkn.
- Leiðara og størv við drúgvum ella serstøkum royndum Kr. 1.000 pr.góðkenda umsøkn.
- Ábyrgdastørv størv við serstøkum ella drúgvum royndum Kr. 850 pr. góðkenda umsøkn.
- Servitanar-størv við servitan og serligum royndum Kr. 850 pr.góðkenda umsøkn.
- Umsøkn verður send umvegir frymil inni á starvslýsingini
- Príslofti tryggjar góð úrslit og ein maskimum dagsprís, so lýsingar sum geva gott respons ikki vera inaktivar.
Eykatænastur
- Tekstsmíð og grafisk sniðgeving
- Umsøknir kunnu sendast beinleiðis umvegis starvsportalin
- Vit kunnu veita skikkaðir profilar til krevjandi størv
- Heildar kampagna á ymiskum miðlum, eisini á radio, sjónvarp, dagbløð v.m.
Hentar leinkjur: Starvsportal Facebook, Um felagið, Lýsingar, Stovna Lýsing
Samband
Tað ber til at fanga okkum á, Tel. 28 51 52, og teldupost á starvportal@gmail.com

robotstxt: allowed

filter: keep


text:
Sverri Egholm
19.05.2017 - 23:27
Tíðindi > Samfelag & Politikkur > Miðlar
Tað eru nógv fólk runt um landið, ið sita spent frammanfyri telduskíggjanum og fylgja viðgerðini av hjúnabandslógini. Sum vit skrivaðu fyrr í dag, var viðgerðin útsett nakrar tímar, tí Fólka-, Sambands- og Miðflokkurin løgdu misálit á løgmann.
Onnur viðgerð av broytingini í hjúnabandslógini kom til viðgerðar beint eftir misálitið. Løgtingsfólk hava viðgjørd broytingarnar seinastu tíðina.
Tað hevur verið møguligt at fylgja orðaskiftinum á heimasíðuni hjá KVF og løgtinginum, men av eini ella aðrari orsøki krasjaði skipanin fyri løtu síðani. Helst er tað orsaka av stóra áhugaðnum fyri fyrst misálitinum á løgmann og síðani viðgerðini av hjúnabandslógini.
Tingfundurin byrjaði klokkan 9.30 í morgun og enn koyra tey á.


text:
Orð: Jens Dam
Lag: Írskt trad.
Eg hitti fólk, sum siga, at eg droymi,
og ivist ikki, at tey hava rætt,
men tá so fjart er tað, ið er mær kærast,
kann sinnalagið aldri vera lætt.
Men dreymurin er uggi mín í útlegd,
hann tekur meg um lond og yvir høv,
ja, troystar meg við sjónum og við orðum,
ið ikki verða skrivaði í brøv.
Og tá ið mánalýsið gyllir hústøk
í hesum býi – hvat er vakrari?
So síggja eygu míni ikki hetta,
tí tá eg droymi meg á Tvøroyri.
Eg gangi yvir fjøll og grønar líðir
og finni frið, ei aðrasteðs er til,
eg hoyri fuglaljóðið kátt í erva
og ánna tutla oman gjøgnum gil.
Og tá eg komi upp um næsta sýnið,
eg hómi ljós, eitt vakurt bygdalag,
har er mítt heim og fólkið, sum mær líkar,
eg komi aftur har ein vakran dag.
Men dreymar enda, tó teir ikki gloymast,
og skjótt so kemur veruleikin við,
men um teir stroyddu vegin her við gulli,
eg altíð velja vil mær Tvøroyri.


text:
Dávur vann marathon einkultstartin
Hóskvøldið 18. juni skipaði TSF fyri einkultstarskapping. Teinurin, ið bleiv súkklaður, var frá Effostøðini í Kollfjarðadali til Áir og aftur. Hesin teinur er heilar 32 km langur
Bólkur 1 súkklaði teinin tvær ferðir og motiónsbólkurin eina ferð.
Í motiónsbólkinum var tað Jan Hjaltalin, ið gjørdist vinnari, og í bólki 1 var tað Dávur Magnussen, ið vann ein tryggan sigur. Meðan tað er Jóanis Albert Nielsen, ið vanliga vinnur á Dávur í hesari súkklugrein, ja so mátti Jóanis Albert taka til takkar við einum øðrum plássi í gjár. Meira enn fýra minuttir vóru millum ungu landsliðssúkklararnar.
Teinurin var óvanliga langur, og helst hevur hetta gjørt sítt til, at úrslitið tað tað gjørdi.
Jan Hjaltalin vann eisini ein tryggan sigur, og heilir sjey minuttir vóru niður til súkklukempuna, Evald Rasmussen. Jann koyrdi teir 32 kilometrarnar uppá 1 tíma og 4 minuttir.
Úrslit, bólkur 1, 64 km:
1. Dávur Magnussen, 1 tími 43 minuttir 44 sekund
2. Jóanis Albert Nielsen, 1.48.02
3. Gunnar Dahl-Olsen, 1.55.09
Úrslit, motiónsbólkur, 32 km:
1. Jan Hjaltalin, 1 tíma 4 minuttir
2. Evald Rasmussen, 1.10.56
3. Sámal Petur Danielsen, 1.12.33


text:
Løgtingskvinnan Bjørt Samuelsen hevur júst framsett hesar spurningar til landstýrismannin Johan Dahl: Hvørjar ætlanir hevur landsstýrið um at geva nýútbúnum møguleikan fyri at sleppa í Arbeiðsloysisskipanina?Hvønn týdning metir landsstýrið, at hetta hevði havt fyri ávíkavist fólkatilflyting og fólkafráflyting í Føroyum?Hvørji tiltøk ætlar landsstýrið at seta í verk til tess at betra um møguleikarnar hjá nýútbúnum at støðast og at flyta til Føroya?
Í viðmerkingunum vísir Bjørt Samuelsen á, at MFS og Granskingardepilin fyri Økismenning hava víst á hendan møguleika. Sjá annars Torsportal.fo
MFS fer at viðgera hetta evni hóskvøldið 19.apríl kl 19, har Johan Dahl og Ernst Jacobsen fyri Als fara at viðgera hetta mál. Tiltakið verður í Østrøms fabrikk í Tórshavn.


text:
Sum barnakona hevur tú møguleika at fáa viðtalur við ljósmóður í viðgongutíðini, koma til føðingarfyrireiking, akupunkturviðgerðir, og roykisteðgiskeið. Tað er Ljósmøðratænastan sum skipar hesi viðurskifti.
Viðtala hjá ljósmóðir undir viðgongutíðini er í Bláa Ambulatoriinum, sí kortið omanfyri.
Týsdagar og hósdagar fara viðtalutíðir eisini fram í skurð ambulatoriinum B3. Tær barnakonur sum skulu møta í hølum á skurð ambulatoriinum, fáa boð um hetta frammanundan.
Ultraljóðskanning
Landssjúkrahúsið bjóðar barnakonukanningar í viðgongutíðini, herundir ultraljóðskanningar og læknaviðtalur fyri barnakonur við serligum tørvi. Tað eru serlæknar innan gynækologi og obstetrikk, sum gera hesar kanningar. Leiðbeining vísir til, har ultraljóðskanningin fer fram.
Rokna termin
Tú kanst rokna tína termin út her.
Føðifyrireiking
Føðifyrireikingarskeið í Veitsluhøllini á Landssjúkrahúsinum, Eirargarður 7, tilmelding er ikki neyðug.
Í 2018 verður føðifyrireiking í Veitsluhøllini á Landssjúkrahúsinum hesar dagar:
4/4-18 6/6-18 13/6-18 8/8-18 15/8-18 3/10 -18 10/10-18 5/12- 18 og 12/12-18
Tíð: kl. 16-18 allar dagar.
Ikki er neyðugt við tilmelding til føðifyrireiking ella rundvísing!
Føðifyrireikingin er skipað sum fyrilestur, har høvi verður at seta spurningar. Hvør føðifyrireiking er býtt upp í tveir partar, sum strekkja seg yvir tveir fylgjandi mikudagar.
Rundvísing
Rundvísing er áføðideildini fyrsta mánadag í hvørjum mánaði kl. 17.00. Tilmelding er ikki neyðug.
Gista í Gestalonini
Býrt tú uttanfyri Tórshavnar Kommunu er møguleiki fyri at gista í Gestalonini á Eirargarði 4.
Tá tú skalt eiga
Ring altíð áðrenn tit koma á deildina, á telefon nr. 304500—spyr eftir vakthavandi ljósmóðir.
Um tað er fyrsta barnið, og tú hevur fingið verkir, so er tað skilagott at bíða heima, til tað eru fimm minuttir ella minni ímillum verkirnar, og tað hevur verið soleiðis í ein tíma.
Um tú hevur átt fyrr, eigur tú at fara fyrr enn so á deildina.
Um fosturvatnið fer, eigur tú altíð at ringja. Í flestu førum verður tú biðin um at koma á deildina til kanningar. Um tað er náttartíð og alt er, sum tað eigur at vera - so kunnu tit vera heima, til tað verður dagur, ella til tú hevur fingið verkir.
Um tit eru í iva, ella um tit hava varhuga av, at alt ikki er, sum tað eigur at vera, so eru tit eisini vælkomin at ringja og tosa við vakthavandi ljósmóðir.
Á føðideildini eru 2 føðistovur. Undir føðing veitir ljósmóður tær føðingarhjálp, og eftir føðing fær tú tilboð um eina eftirføðingarkanning og samrøðu hjá ljósmóður.
Les meira um røkt og aðra praktiska kunning her.
Um tú ert lesandi og býr í Danmark, men ynskir at eiga á Landssjúkrahúsinum, kanst tú lesa her um hvørjir møguleikar eru.
Ert tú fyri stuttum flutt til Føroya, kanst tú lesa um fría sjúkrahúsviðgerð her.
Kunning
Faldarar við kunning til barnakonuna og nýggju familjuna og tilboð um screening av nýføðingum finnast her.


text:
Eric Carle er amerikanskur myndprýðari og rithøvundur.
Hann er føddur í Syracuse í New York í 1929 og flutti við foreldrunum til Týsklands, tá ið hann var seks ára gamal. Har gekk hann í skúla og fekk seinni útbúgving á listaskúlanum Akademie der bildende Künste í Stuttgart.
Hann flutti aftur til USA í 1952 og fekk starv sum grafikari á The New York Times.
Fyrsta bók við bæði teksti og myndum eftir hann var 1, 2, 3 to the Zoo og stutt eftir kom Hin svanga ormveran, sum gjørdi hann kendan um allan heim.
Eric Carle hevur sermerktan stíl. Listarliga arbeiði hansara er eyðkent av kollagu, hondmálað pappír, sum hann sker og skapar til lýsandi og litríkar myndir.
Saman við konu sínari, Barbaru, grundaði hann savnið The Eric Carle Museum of Picture Book Art í 2002. Savnið liggur í Amherst við Hampshire College.
Útgávur:
2004 Hin svanga ormveran
2006 10 lítlar gummidunnur
2006 Hin ágrýtni eiturkoppurin
2007 Hin svanga ormveran. Blinda- og sansabók
2012 Hin svanga ormveran
2013 Lær litir, skap, orð og tøl
Umrøða:
Boris Halva: König der Krabbeltiere. Frankfurter Rundschau 24. juni 2009
Heiður:
2003 Laura Ingalls Wilder Award
Heimasíða:


text:
Góðu foreldur og næmingar!
Sum nakað nýtt hava vit á Skúlatrøð tikið upp samstarv við Gist&Vist um matpakkaskipan í skúlanum. Hetta merkir, at framyvir ber til hvønn skúladag at bíleggja matpakka heimanífrá, sum síðani verður latin skúlanum til matarsteðgin. Bíleggingin skal tó verða avgreidd áðrenn kl. 7:30 um morgunin. Til ber eisini at bíleggja matpakkar fyri fleiri dagar í senn.
Skipanin byrjar mánadagin 16. apríl 2018, men til ber longu nú at bíleggja. Fyrstu ferð skal tú tó stovna teg sum brúkara.
Til ber at lesa meira um skipanina á: http://matpakkin.fo/til-foreldrini/
Vinaliga
Vagn Foldbo, skúlastjóri
Øll hava fingið lesibókina Hervør og Høgni. Tey fáa fyri at lesa heima frá s. 86. Síðurnar frammanfyri eru so mikið lættar, at tey sjálv kunnu venja seg við at lesa tær heima. Vinarliga leggið pappir um bókina og set navn uttaná pappírið.
lúsakríggj 24. og 25. februar
Lýs er ein afturvendandi trupulleiki hjá nógvum børnum, vaksnum, stovnum og skúlum. Fyri at fyribyrgja og basa lýsnum er neyðugt, at øll verða kemd samstundis.
Vit fara tí at heita á øll foreldur um at kemba tykkara børnum vikuskiftið 24. - 25. februar 2018.
Talan er um eitt felags átak við áheitan frá okkum øllum
Vinarliga
Barnahúsið Margit, Blákollan, Dagrøktin, Dr. Margrethu Barnagarður, Fjallafípan, Mylnuhúsið, Snjallabjalla og Á Skúlatrøð
At lesa uppá
Tá ið tit lesa uppá í føroyskum, er best at barnið lesur fyri onkrum vaksnum 3 - 4 ferð. Um tað gongur striltið, kunnu tit skiftast um, t.d. at tann vaksni lesur tvær reglur, so barnið tvær o.s.fr. Næstu ferð kunnu tit gera tað umvent.
Minnist til lesisnildirnar trýst HER
Hjartaliga vælkomin í skúla.
Tykkara flokkur eitur 1.d og tykkara floksstova er 106.
Tit fara nú at læra tykkum at lesa og rokna, men tit skulu eisini hava heimstaðarlæru, kristni, tónleik, evning og ítrótt. Vit fara eisini at læra at ganga í skúla og spæla saman í fríkorterunum. Tit fara at læra nógv børn at kenna og fáa nýggjar vinir. Minnist til, at vit øll skulu vera góð við hvønnannan, og tá tit hava brúk fyri hjálp til eitthvørt, so eru lærarnir klárir at hjálpa tykkum.
Vit gleða okkum at læra tykkum at kenna, og vóna at tit verða glað fyri at ganga í skúla.
Vit ynskja eisini at hava gott samstarv við foreldrini, so vit saman kunnu stuðla barninum so væl sum gjørligt.
Vinarlig heilsan
Jórun
Sigrid Arge: støddfrøði
Gunnvá Dragaberg: Heimstaðarlæra, kristni, evning og tvílærari 2 tímar um vikuna
Malan Heinesen: Tónleik
Anna Elisabeth Gøthe og Unnur Fonn: Ítrótt
Petur Páll Mikkelsen og Jákup Mikkelsen: Ítrótt
Elisabeth Joensen og Sonja í Gong: tvílærarar


text:
Vitjanir á alivirkjum
Ein týðandi partur av skeiðinum eru vitjanir á ymsum virkjum í alivinnuni. Niðanfyri eru myndir frá skeiðinum, sum varð hildið heystið 2008. Ein serstøk tøkk til alivirkini, og øllum tykkum, sum tóku ímóti okkum og greiddu frá.
Alistøðin hjá Vestlaks á Vestmanna
Á landstøðini varð greitt frá um tiltøk fyri at forða fyri smittu, har slúsuskipanin er ein avgerandi partur og um framleiðslugongdina, sum teir brúka á hesari alistøðini, ið er sermerkt við lutfalsliga nógvum eindum á sjónum. Tær innaru eindirnar liggja á rættuliga kyrrum sjógvi, har teir hava fiskin ta fyrstu tíðina. Tá fiskurin hevur fingið meira hóskandi stødd, verður hann fluttur út á økir við størri útskifting.
Fyrsti steðgur á sjónum var við ein 128 m aliring, har hugt varð eftir hvussu ringurin var gjørdur, topnet og gróður á nótini. Síðani varð fariði út á eitt rammuanlegg, har greitt var m.a. frá um útsjónd, stødd, atferð og trivnað hjá tøkukláru sílunum, sum gingu í ringunum. Eisini var greitt frá um fóður og fóðurstýring, 'lift-up'-skipan og gróður á nótum.
Tað er rættuliga streymhart á hesum økinum, og er hetta anleggið sermekt við at ein ramma av stálskinnara, ið viga 60 kg/m, hongur undir flótandi anlegginum og heldur nótirnar uppá pláss.
Teir, sum greiddu frá á Vestmanna, vóru Snæbjørn, ið er formaður á alistøðini, og Leif av Reyni, sum er rakstrarleiðari hjá Vestlax.
Smoltstøðin á Fútakletti
Her var greitt frá gongdini frá tí at rognini komu inn á støðina og líka til tá smoltini vórðu flutt til alistøðirnar á sjónum. Eisini her var stórur dentur lagdur á tiltøk fyri at forða fyri smittu.
Fyrr varð laksurin strokin her, men í dag koma rognini aðrastaðni frá. Fyrst varð greitt frá um klekkingina í rognabakkum, og síðani varð farið inn í høllina við tí minsta fiskinum, har greitt m.a. var frá um stýrinskipanir, vatngóðsku og framleiðslugongdina.
Í tí næstu høllina vórður kørini størri, og fekst starvsfólki við at tøma smolt út í flutningsbilar, sum koyrdu smoltini til eina alistøð. Her var greitt frá um ljósstýring, meira um vatngóðsku og eftirlit í hesum sambandinum, vaksinering, pumpuskipanir, teljumaskinur, resirkuleringsskipan, orkuveiting og um serstøku flutningsbingjurnar, sum teir hava ment.
At enda var greitt frá nýggju framleiðsluhøllini, ið hevur ein nýmenta resirkulatións- og orkuskipan, sum teir eru í ferð við at byggja. Ein alistøð er sera orkukrevjandi, og í hesari nýggju skipanini verður stórur dentur lagdur á at minku um oljunýtsluna.
Leiðarin á støðini, Ingi Joensen, sum hevur sína BS-útbúgving frá NVD, og Hørður Wardum, ráðgevi, greiddu frá.
Sláturvirkið hjá VestSalmon í Kollafirði
Fyrst varð greitt frá um 'flow'-ið á virkjunum frá tí at fiskurin varð pumpaður úr brunnbátinum til lidna vøran varð koyrd inn í køli- ella frystigoymsluna.
Í Føroyum skulu brunnbátar sigla við afturlætnum ventilum, og verður O2 latið niður í tangarnar og CO2 nøgdin avmarkað við protein-skúmarum. Tangarnir á brunnbátinum eru um 760 m3 og rúma upp til 100 tons av fiski. Fiskurin verður svøltaður aðrenn hann verður tikin. Kanningar eru gjødar av stressstøðuni hjá fiskinum á alibrúkinum, í bátinum, og á ymsum støðunum á veg inn á virkið.
Á virkinum verður fiskurin 'doyvdur' við at verða fluttur yvir í tangar við køldum sjógvi. Eftir at hann er bløggaður fer hann í eitt útbløðingarkar. Á virkinum verður hann kruvdur, flokkaður og antin ísaður ella frystur. At fiskurin hevur rætta stødd og annars er lýtaleysur hevur stóran týðning fyri arbeiðsgongdina á virkinum. Røtt handfaring av fiskinum er avgerandi fyri góðskuna, og verður hann arbeiddur aðrenn íkomu av rigor mortis. Um ikki rætt verður atborið verða vansar við m.a. bleytum fiski og 'gaping'.
Høgt støðið á reinførinum er avgerandi. Greitt var m.a. frá møguligum avleiðingunum um listeria bakterian kom í vøruna, -einahelst á marknaðnum har fiskurin verður royktur ella etin ráður.
Alt vatn ella sjógvur, sum verður brúkt á virkinum, verður viðgjørt aðrenn tað verður slept á sjógv gjøgnum serligan leiðning út á fjørðin. Við betri eftirliti á virkinum hevur verið møguligt at minka munandi um reinsingarevnini seinastu árini.
Góðskuleiðarin á virkinum, Anna Johansen, sum hevur fyrsta partin av útbúgvingini hjá sær frá NVD, greiddi frá og vísti okkum runt á virkinum.
Sjóstøðin hjá p/f Fiskaaling í Nesvík
Seinastu tíðina hevur stórur áhugi verið fyri royndirnar at ala tosk í Føroyum. Yngli verður framleitt á støðini, og er higartil latið til landalistøðina í Hvalba og til sjóalistøðina á Árnafirði. Á Árnafirði hava teir júst tikið tann fyrsta árgangin, og var hann sermerktur við sera góðum vøkstri.
Tey gitu toskaroknini verða latin í tangar inni í kelkingarrúminum, har tey verða klakt 80-85 graddøgn seinni. Hareftir ganga einir 2-3 dagar til plommusekkurin er etin, og síðani verður yngulin fluttur í posar í hyljunum uttanfyri. Í posunum fáa tey livandi fóður, og tað er avgerandi at røttu djórini eru í posunum. Livandi fóður verður brúkt tær fyrstu 3 vikurnar, tá spakuliga verður farið yvir á turrfóður, og eftur 4-5 vikur verður bert turrfóður nýtt.
Livandi fóðri ella rættari Artemia, verður framleitt í hyljunum uttanfyri við at gjødningurin verður latið í hyljarnar. Inni á støðini verður eisini rotatorier framleitt til at hava til at taka, og verður tað fóðra við geri.
Í fleiri ár eru eisini royndir gjørdar at ala kalva á støðini.
Arbeiðsformaðurin á støðini, Poul Vestergård, greiddi frá og vísti okkum runt á støðini.
Fóðurframleiðsla á Havsbrún
Í 2007 tók virkið ímóti 254.000 tonsum av rávøru, sum varð framleitt til 54.000 tons av fiskamjøli og 10.000 tons av lysi. Fóðurframleiðslan var 59.000 tons, og til tað varð brúkt 21.000 tons av fiskamjøli og 18.000 tons av lýsi. Umframt lýsi frá egnarai framleiðslu, so verður lýsi eisini innflutt úr Suðuramerika og Íslandi. Í løtuni verður alt fóðri selt í Føroyum.
Umframt fiskamjøl og lýsi, so er eisini m.a. hveitimjøl, soya, sólblómu mjøl umframt vitaminir og litevnir í fiskafóðrinum. Ymisk sløg av fóðri verða framleitt, og neyvt eftirlit er við góðskuni av bæði rávøruni og lidnu framleiðsluna.
Vertir og frásøgufólk á Havsbrún vóru Bogi Lervik, innkeypsleiðari, og Rúni Weihe, leiðari á menningardeildini.


text:
1. Í Betlehem á nátt eitt fjós
má ferðafólki hýsa,
har kveikt var tá hitt halga ljós,
sum yvir heim skal lýsa.
Har hirðar goyma seyð á ong,
teir hoyrdu fagran einglasong:
«Guðs friður yvir foldum!»
2. Vit gingu øll á døkku leið,
og vandi var í hendi,
men Harrin okkum gloymdi ei,
hann bjargan okkum sendi;
tað barn, sum kom á jørð um jól,
nú er vár skjøldur og várt skjól,
hans navn er Jesus Kristus.
3. Tey fagnarboð um heimin blítt
av vinum Guðs útborin,
tey eru nú um verøld vítt
eitt sigurstekin vorðin,
Guðs sonur, sum í krubbu lá,
á jørð og himli hevur ráð
og til sín øllum býður.
4. Tí halda Guðs børn sær á gleim,
hoyr gleðisongin ljóða:
Upp til sítt fagra himlaheim
oss Jesus hevur bjóðað.
Har tagna suff, har torna tár,
har grøðist hvørt eitt hjartasár,
ja, har er einans sæla.
5. So ljóði vítt um fjøll og fjørð
úr bygdum og av vági:
«Guðs friður yvir frelstu jørð!»
Guð hjálpti oss í náði,
tá Jesus tók sær mannahold
og bjargan bar til falnu fold.
Um ævir tøkk hann fái!
Mikkjal á RyggiGoym tekstin


text: Arabiskt mál (arabiskt; الْعَرَبيّة, al-ʿarabiyyah ella bara عَرَبيْʿarabī), er í afroasiatiska málættin, semitiska greinin. Um 206.000.000 fólk tosa okkurt frábrigdi av arabiskum. Hóast standardarabiskt, sum er eitt tillagað frábrigdi av klassiskum arábiskum, er alment mál í arabiskum londum, eru tað vanliga bert fólk við góðari útbúgving, sum duga tað hampiliga væl. Koranin er skrivað á klassiskum arabiskum, sum er átrúnaðarligtmál hjá muslimum. Tað arabiska stavraðið hevur 28 bókstavir og skriftmálið verður skrivað frá høgru til vinstru. Arabiskar dialektir verða talaðar í Norðurafrika (frá Maghreb í Marokko til Egyptaland) og í Miðeystri (frá Palestina/Ísrael til Irak, og úr Sýria til Jemen). Maltesiskt er eisini ein arabisk dialekt. Hóast felagsheitið "arabiskt" (av átrúnaðarligum og politiskum orsøkum) verður brúkt, so er talan "de facto" um fleiri ymiskt "arabisk" mál, har fólk ikki skilja hvønn annan.


text:
ABC hópurin økist
Verkætlanin ABC fyri sálarliga heilsu, sum Fólkaheilsuráðið samskipar, hevur nógvar ymiskar samstarvsfelagar, ið allir á hvør sín hátt eru við til at skapa betri karmar, fyri at vit kunnu fremja okkara sálarligu heilsu og gerast partur av sosialum felagsskapi í Føroyum.
Nýggjasti samstarvsfelagin í hópinum er Parasport Føroyar, ið við t.d. “sameindum fótbólti” gevur børnum og ungum, bæði við og uttan ymiskar serligar avbjóðingar, høvi at spæla fótbólt saman undir skipaðum umstøðum. Dentur verður lagdur á sosiala inklusjón og vinarlag, við at sameina fólk ígjøgnum ítrótt.
ABC hópurin telur nú 14
samstarvsfelagar, ið eru við til at røkka einum breiðum málbólki í Føroyum.
Samstarvsfelagarnir eru hesir:
Parasport Føroyar, Føroya
Skótaráð, Ítróttar Samband Føroya, Føroya náttúru og umhvørvisfelag, Vágs
Kommuna, Klaksvíkar Kommuna, Sunda Kommuna, Reyði Krossur Føroya, Samkoman
Lívdin, Almannaverkið, Gigni, SSP, Sinnisbati og Kommunufelagið.


text:
Er tað dovinskapur tá ið tú bara útsetur ætlanir, ella er tað kanska ótti fyri ikki at klára tað tú hevur sett tær fyri. Hetta er spurningur eg í morgin spyrji meg sjálvan.
Eg havi so nógvar ætlanir, um bæði eitt og annað, men eg fái bara ikki í lag at koma í gongd. Kanska havi eg ov nógvar æltanir soleiðis, at tað sýnist ov møtumikið, og tískil verður bara einki gjørt.
Eitt er so vist, og er tað nokk galdandi í flest øllum lívsins viðurskiftum, tað er at gera ein tíðarætlan fyri sínar ætlanir. Alt gott um at seta sær høg mál, meira umráðandi er at siga nær tey skulu vera nádd og gera sær eina neyva tíðarætlan, og so halda seg til hana. At byrja við er nokk best ikki at hugsa ov nógv um máli sjálvt, heldur leggja orkuna í at náa málinum, njóta søta gleði yvir náddar smásigrar á vegnum, og so heysta stóru gleðina tá ið máli er nátt.
So tað ræður um at deila tínar ætlanir/mál í smærri bitar, og so bara um at koma í gongd. Tolin trívst.
Eg gleði meg so í hvørtfall at fáa Veru heima aftur seinnapartin eftir 2 vikur í Aalborg saman við pápa sínum, sum fær viðger fyri krabba.
Ynski tykkum øllum eina góða viku, og minnist til at spreiða gleði.


text:
Meira um Tøknitrygd
Ein ískoytistrygging til Familjutrygd
Á tryggingarskjali tínum fyri Familjutrygd sært tú, um tú hevur teknað ískoytistryggingina Tøknitrygd. Tryggingin fevnir um el-tól, ið kunnu bólkast sum vanligt privat innbúgv (grein 1.4.4) og serligt privat innbúgv (grein 1.4.6). Um tú hevur Tøknitrygd, so eru hesi el-tól fevnd av tryggingini, til tey eru 4 ára gomul. Fyri at fáa endurgjald, er tað ein treyt, at skaðin ger lutin óbrúkiligan.
Tryggingin veitir endurgjald fyri allar innanífrá komandi skaðar á elektrisk tól. Tað vil siga feilir, sum henda, og sum ikki hava nakra beinleiðis skaðaorsøk, og sum ikki koma undir aðrar skaðaorsøkir ella undantøk, ið nevnd eru í treytunum fyri Familjutrygd nr. 7-03.
Dømi um undantøk eru m.a.:
-
Vanligt viðlíkahald, herundir uppdateringar av ritbúnaði (software).
-
Um skadda el-tólið er dekkað av garantii frá øðrum veitara.
-
Skaða orsakað av virusálopi, teldusníkum og líknandi.
-
Skaði á motorrikin urtagarðsamboð, el-skutarar og el-lutir, ið bert verður nýttir uttandura.
-
Brúkt tól, ið høvdu skaða, tá tey vórðu keypt.
Tað er ein sjálvsábyrgd galdandi fyri ein og hvønn skaða á tryggjaðu lutirnar. Sjálvsábyrgdin er nevnd í tryggingarskjalinum. Tað er ein treyt fyri endurgjaldi, at skaðin ger lutin óbrúkiligan, og at luturin kann latast Trygd. Aldurin á lutinum avger støddina á endurgjaldinum.
Goym kvittanir og onnur prógv
Tað er týdningarmikið at minnast til at goyma keypskvittanir, flytingarváttanir og líknandi skjøl, ið kunnu prógva aldurin á lutinum. Hetta tí at tað er ein treyt fyri endurgjaldi, at aldurin á skadda lutinum kann skjalprógvast.


text:
Tá ið skrásett akfar skiftir eigara, hevur tann nýggi eigarin skyldu at boða tað til skrásetingar so skjótt sum til ber og ikki seinni enn 14 dagar eftir eigaraskiftið, um ikki akfarið verður strikað av skránni frammanundan. Í sambandi við eigaraskiftið, mæla vit nýggja eigaranum at kanna eftir, um akfarið skyldar vektgjald ella sýn, ella um onnur skuld er í akfarinum. Um eigarin í samband við vektgjald, hevur GS-avtalu við peningastovnin, má nýggj avtala leggjast inn tá akfarið skiftir eigara.
Vanligt akfar
Tá ið akfar skiftir eigara, skal nýggi eigarin, áðrenn eigaraskiftið kann fara fram, venda sær til eitt av tryggingarfeløgunum fyri at tekna trygging. Síðan skal váttan um eigaraskifti undirskrivast av fyrrverandi eigara og latast Akstovuni saman við váttan um trygging. Um váttanin er útfylt á netinum, má hon printast út og undirskrivast av fyrrverandi eigara og síðani latast Akstovuni.
Hýru- og skúlavognar
Hýru- og skúlavognar, sum ikki hava rindað skrásetingargjald, kunnu ikki skifta eigara ella nýtslu áðrenn 2½ ár (30mánaðir) frá skráseting, uttan at rinda skrásetingargjald við umskráseting.
Neyðsendarakfør og líkvognar
Verður neyðsendarakfar ella líkvognur skrásettur til privata nýtslu, áðrenn 36 mánaðir eru gingnir frá skrásetingini sum neyðsendarakfar ella líkvognur, verður virðisavgjaldið og CO2-avgjaldið goldið, sbrt. §§ 3 ella 4 og § 9, stk. 1, nr. 2), lutfalsliga samsvarandi tíðini, sum restar í teimum 36 mánaðunum.
CO2 avgjaldið verður goldið sbrt. § 8, stk. 3.


text:
Germanar
Germanar vóru tey fólkini, sum búðu næst markinum til Rómverjaríkið. Millum kendastu ættirnar vóru gotar og vandálar. Fyrst í ár 400 fóru vandálarnir gjøgnum Gallia (nú Frakland) og haðani til Norður-Afrika og til Spania. Við Alarik á odda hertóku og rændu vesturgotar býin Róm í ár 410. Við Artala á odda komu húnarnir til Gallia, har teir vórðu steðgaðir í árinum 451. Í árinum 476 settu herhøvdingarnir hjá barbárum síðsta keisaran frá, og Vestur-Rómverjaríkið var fallið. Norðurevropeiska fólkið er ættað frá teimum gomlu germanunum, sum um tað munið, Jesus var føddur, búðu norðanfyri Romverjaríkið. Til hesa ætt verða eisini roknað m.a. fólkini í Norðurlondum, Týsklandi, Hollandi og Stórabretlandi. Flestu mál í Evropa eru indo-evropeisk, til dømis romansk- og germansk mál, umframt slavisk- og baltisk mál og fleiri mál í Suður-Asia. Føroyskt er eitt norðurgermanskt mál og føroyingar er germanskt fólkaslag.


text:
Nikæno-konstantinopolitanska trúarjáttanin
Nikæno-konstantinopolitanska trúarjáttanin verður eisini kallað 2. trúarjáttan (latín: symbolum Nicaenum). Hon er ein av teimum 5 játtanarritunum í føroysku fólkakirkjuni.
Heitið sipar til, at orðaljóðið er eitt úrslit av kirkjufundunum í Nicea í 325 og í Konstantinopel í 381. Hon er soleiðis ein fornkirkjulig trúarjáttan. Nikæno-konstantinopolitanska trúarjáttanin verður stundum brúkt í guðstænastuni í føroysku fólkakirkjuni, hóast apostólska trúarjáttanin er tann vanligara.
Stundum verður byrjað við at avnokta alt tað ónda, men tað er ikki partur av sjálvari trúarjáttanini.
Nikæno-konstantinopolitanska trúarjáttanin greinar læruna eitt sindur gjøllari enn apostólska trúarjáttanin. Ein týðandi munur er tó, at hon aftur at teimum trimum liðunum, ið samsvara við tríeindina, hevur fingið ein fjórða lið um dópin.
- Eg trúgvi á ein Gud, hin alvalda Faðir, sum hevur skapað himmal og jørð, allar sjónligar og ósjónligar lutir.
- Og á ein Harra, Jesus Krist, Guds einborna son, sum er føddur av Faðirinum fyri upphav tíðarinnar, Gud av Gudi, ljós av ljósi, sannur Gud av sonnum Gudi, føddur, ikki skapaður, av somu veru sum Faðirin, ið alt hevur skapað, sum fyri okkum menniskju og frelsu okkara er komin niður av himni og er vorðin hold við Heilagum Anda av Mariu moy, sum eisini okkara vegna er krossfestur undir Pontiusi Pilatusi, píndur og jarðaður. Triðja dagin risin upp samsvarandi Skriftunum og farin til himmals, situr við Faðirsins høgru hond og skal koma aftur í dýrd at døma livandi og deyð, og á ríki hansara skal eingin endi vera.
- Og á Heilagan Anda, Harran og lívgevaran, sum gongur út frá Faðirinum og Soninum, sum saman við Faðir og Soni verður tilbiðin og dýrmettur, og sum hevur talað við profetunum. Og á eina heilaga almenna og ápostólska kirkju.
- Eg játti ein dóp til fyrigevingar syndanna og vænti uppreisn teirra deyðu og lívið í komandi heimi. Amen.
Kelda[rætta | rætta wikitekst]
Trúarjáttan føroysku fólkakirkjunnar, Føroyskt kirkjumál, 2000


text:
Húsarhaldsruskposarnir á Glyvrum, Saltangará og Runavík verða hesa vikuna ikki heintaðir mikudag, men hósdagin 27. apríl.
- Broyting í ruskinnsavningini
- Broyting í innsavning: Klaksvík
- Broyting i innsavning: Norðragøta, Gøtugjógv, Leirvík og Syðrugøta
- Vegarbeiði á Víkarvegnum
- Innsavningin forskotin hesa vikuna
- Broyting í innsavnan: Glyvrar, Saltangará, Runavík, Gøtugjógv, Norðragøta og Klaksvík
- Hevur tú fingið øðrvísi gráar posar hesaferð?
- Posarnir verða ikki heintaðir í Klaksvík í dag
- Broyting i innsavnan: Vestmanna, Válur, Kvívík og Stykkið
- Rottangatøming í Suðuroy
- Posarnir verða ikki tiknir í Kalsoynni í dag
- Posar heintaðir í morgin
- Heinta í Søldarfirði og í Lamba í morgin
- Heinta í smáu bygdunum í Eysturoy í morgin
- Heinta á Eiði mikudagin
- Broyting í Hósvík og Streymnesi
- Broyting á Viðareiði
- Broyting hósdagin og fríggjadagin
- Broyting fríggjadagin 29. desember
- Broyting í innsavnan
- Broyting i innsavanan: Streymnes, Hósvík og Vágar
- Broyting í innsavnan í Streymnesi, Hósvík og Sørvági
- Broyting í innsavnan í Klaksvík, Haraldsundi og Kunoy vegna veður
- Broyting á Glyvrum, í Saltangará og í Runavík
- Broyting í Fuglafirði og á Kambsdali


text:
Umframt hjálm, trygdarskógvar og oyravernd, verður feittstift skjótt eisini vanlig útgerð á donskum byggiplássum.
Orsøkin er, at ein kanning hjá ”Kræftens Bekæmpelse” vísir, at byggiarbeiðarar, sum arbeiða uttandura, eru í tvífalt so stórum vanda fyri at fáa krabbamein í varrarnar, sum onnur. Hetta kemst av ultraviolettu geislunum frá sólini.
Til tess at fyribyrgja krabbameini í varrunum, mælir ”Kræftens Bekæmpelse” til, at nýta feittstift við høgari sólverju. Í hesum sambandi skipar danska arbeiðsumhvørvisráðið fyri einum átaki, sum skal varpa ljós á henda vandan. Endamálið við átakinum er, at fáa feittstift til at vera ein sjálvsagdan lut, í neyðugu trygdarútgerðini hjá handverkarum. Átakið er júst byrja og heldur áfram allan juni mánaða.
(Kelda Ritzau)


text:
Upphæddir - fyritíðarpensjón
Fyritíðarpensjónin er samansett av ymiskum upphæddum og viðbótum. Fyritíðarpensjónistur, sum fær lægstu fyritíðarpensjón, fær tó ikki avlamisviðbót. Avlamisviðbót verður latin til hægstu og miðal fyritíðarpensjónistar, og er ikki skattskyldug. Lægstu fyritíðarpensjónistar fáa eykaviðbót, sum er skattskyldug. Barnaviðbót verður latin fyri hvørt barn undir 18 ár, sum pensjónisturin hevur uppihalds- ella gjaldsskyldu mótvegis. Barnaviðbótin er ikki skattskyldug. * um pensjónisturin hevur uppihalds-/gjaldsskyldu mótvegis barni/børnum undir 18 ár.
Grundupphædd og viðbót eru skattskyldugar.
Samanseting
Árligu og mánaðarligu upphæddirnar kunnu síggjast á yvirlitinum Almannaveitingar upphæddir
Fyritíðarpensjónin er samansett av ymiskum upphæddum og viðbótum. Fyritíðarpensjónistur, sum fær lægstu fyritíðarpensjón, fær tó ikki avlamisviðbót.
Avlamisviðbót verður latin til hægstu og miðal fyritíðarpensjónistar, og er ikki skattskyldug. Lægstu fyritíðarpensjónistar fáa eykaviðbót, sum er skattskyldug.
Barnaviðbót verður latin fyri hvørt barn undir 18 ár, sum pensjónisturin hevur uppihalds- ella gjaldsskyldu mótvegis. Barnaviðbótin er ikki skattskyldug.
* um pensjónisturin hevur uppihalds-/gjaldsskyldu mótvegis barni/børnum undir 18 ár.
Dagført tann 03-09-2013


text:
Fyri tveimum vikum siðani stillaði Bill Justinussen okkara løgmanni, Aksel Johannesen ein relevantan spurning, um hvat Landsstýrið ætlar at gera í sambandi við, at Magni Arge av sínum eintingum hevur boðið tí catalanska útisetanum Puigdemont at ferðast í Føroyum til várs, tí hann kanska keðir seg eitt sindur í Bruxelles, har eingin officiellur instansur vil síggja hann.
Man má siga, at løgmaður svaraði ógvuliga greitt, týðuliga og hvassorðað, at Landsstýrið avgjørt EINKI ætlar at gera í hesum sambandi.
Puigdemont er als IKKI gestur hjá Landsstýrissamgonguni.
- Landsgongan fer tí heldur ikki officielt at taka ímóti útisetanum, sjálvt um hann mátti ynskt tað.
Hann sleppur altso hvørki í Tingnes, Løgting ella nakran annan almennan stovn sum annað enn ein privatur turistur.
Hetta var greið og djørv tala av okkara løgmanni, sum harvið óbeinleiðis hevur karakteriserað Puigdemont "persona non grata", sum kann forpesta tey annars higartil problemfríu viðurskiftini millum Spanien og Føroyar.
Poul Michelsen úr Uttastovu hevur heldur ikki tort at kvett í tvey um tann catalonska turistin.
Henda stálsetta løgmans-attituda fær nógvar strævnar og stórar avleiðingar fyri okkara upploysingarmenn, Magna Arge & co.
Hvørki politivaldið, sjóverjan, "skótarørslan" ella "Frelsens hær" kunnu nú útkommanderast til at ansa eftir trygdini hjá tí catalonska útisetanum.
Vit kunnu heldur ikki vænta nakran markantan "gorilla"-stuðul frá PET móti eventuellum terrorist-tiltøkum.
Magni noyðist tí heilt einsamallur at rekvirera privatar herðabreiðar "gorillur" til at verja Puigdemont, bæði á flúgvuplássi og á ferðini til Havnar.
- Útisetin má eisini fáa eitt sterkt vaktarlið um náttina, har sum hann gistir.
Alt hetta verður ikki bíligt at loysa fyri loysingin, Magna.
So er tað kost & logi til catalonaran, men Magni hevur eftirhondini tømt næstan allar tøkar danskar kassar, og vit skullu ikki vænta, at republikanski partakassin orkar at fíggja uppihaldið.
Húsaneydin er óhugnaliga stór í Havn og hotellini eru alt for dýr fyri Magna.
Men tann kræsni útisetin, sum í løtuni situr væl í Bruxelles, fer valla at noyðast við eitt kjallarahøli at búleikast í.
Magni noyðist sjálvur at reiða útisetanum eitt hábærsligt og hóskandi ból, og tað má helst vera í tí allarbestu stovuni hjá Arge-familjuni.
Tað verður eisini stór skomm, hvis Puigdemont skal ganga hálvsvangur og leska seg við onikran hissini pylsuvogn, so tí noyðist Magni at keypa bæði honum og "gorillum" ein døgurðabita viðhvørt.
Í SMS og uppi í Keypssamtøkuni eru solidir, fólksligir og bíligir døgurðar at fáa, og hesi máltíð hevði tað danska Fólkatings-borðfæið hjá Magna helst kunnað fíggjað, serliga hvis hann søkti Fólkatings-leiðsluna um beskednar eykaveitingar, eftirsum hann jú frammanundan er eykamaður í tinginum.
Men tað hastar hjá loysingar-Magna at fáa loyst hetta rættiliga akutta mál, tí Grækarismessan nærkast, og tá koma bæði tjøldur og Puigdemont flúgvandi, uttan terrortrygd.
Kanska hevði Magni lokkað útisetan til at hildið eina óvanliga Grækarismessurøðu.
Tær plaga annars, sum allaroftast at vera geispandi keð iligar og reypandi endurtøkur.
Magni má tí eisini syrgja fyri, at Puigdemont, sum er forvandur við so nógv lýggjari veðurlag, er ógvuliga væl ílætin, tí ber knø og knúgvar á Grækarismessu, føra næstan altið til herviligt krím. -
Hetta kann eisini føra nógvar eykaútreiðslur við sær.
Men alt í alt, er støðan somikið flóvislig og óviss hjá Magna, at tað helst verður neyðugt við nógvum sjálvbodnum fólki, sum kunnu hjálpa Honum við at fjálga um tann burturvilsta, heimleysa og gorhungraða útisetan, sum løgmaður ikki vil síggja!
Virgar T. Dalsgaard
Um tú veitst okkurt, sum VP ikki veit - skriva so til vp@vp.fo


text:
Nýtt
Lívstílsmessa í Havn 5. og 6. maj
- í høllini á Hálsi. Heilsuskúli Føroya verður við. Leygardagin 5. maj kl. 10 -20.00 Sunnudagin 6. maj kl. 14 - 20.00 Hví luttaka vit á hesari messuni? Útbúgving ER ein lívsstílur í sær sjálvum ! Læran um lívsstíl...[more]
Vegleiðaraskeið 2018
verður á Heilsuskúla Føroya í viku 36 og 38 Skeiðið er grundskeið fyri vegleiðarar hjá heilsuhjálpara- og heilsurøktaranæmingum. Møtiskylda er, fyri at prógv skal verða givið. Skeiðið er í tveimum eindum, yvir tvær...[more]
Frítøka fyri starvsvenjing, 2 møguleikar
Nógvar arbeiðsroyndir ? Les her um møguleikar at fáa frítøku fyri 1 starvsvenjing. [more]
Ann fekk frítøku fyri eina starvsvenjing
Ann hevði bert 7. flokk tá hon søkti á Heilsuskúlan, og hevði arbeitt sum ófaklærd við røkt, í fleiri ár. Hon tók nakrar lærugreinar í 9. flokki, fyri at taka heilsuhjálparaútbúgvingina, og eftir tað tók hon...[more]
Arbeiðsroyndir við eldrarøkt: fá frítøku fyri eina starvsvenjing
HEILSUHJÁLPARAÚTBÚGVINGIN HEVUR TÚ NÓGVAR ARBEIÐSROYNDIR VIÐ ELDRARØKT? TÚ KANST TÁ BLÍVA FRÍTIKIN FYRI EIN STARVSVENJINGARPART Uppbygnaðurin er tá soleiðis: • skúli tríggjar mánaðir í Suðuroy • frítøka fyri...[more]
ELDRAØKIÐ MANGLAR STARVSFÓLK !
Um tú tekur heilsuhjálpara ella heilsurøktaraútbúgving, er góður møguleiki fyri at fáa starv. Tú kannst í heilsuhjálparaútbúgvingini sleppa undan 3 mánaðum í starvsvenjing, um tú hevur nógvar arbeiðsroyndir innanfyri...[more]
Tímalønt størv á Heilsuskúlanum
http://starvsportal.fo/job/undirvisarar-til/[more]


text:
Adoptiónsmálið: Danski ráðharrin tvíheldur um verandi lóggávu
Børn, sum verða ættleidd av føroyingum uttanlands, fáa sum er ikki automatiskan ríkisborgararætt. Og danska stjórnin hevur ongar ætlanir um at broyta hetta, sigur danski ráðharrin í svari til Sjúrða Skaale. – Eg skilji ikki hví danska stjórnin tvíheldur um at varðveita verandi støðu. Tí har er onki haldgott argument fyri tí, sigur Sjúrður Skaale.
Føroyingar uttanlands, ið ættleiða børn, skulu ikki rokna við, at børn teirra fáa automatiskan ríkisborgararætt. Tað fáa børn annars, um tey verða ættleidd til Føroya.
- Hetta er ein undarligur mismunur at gera á børnunum. Tey skulu jú vera verandi hjá foreldrinum. Júst sum øll onnur ættleidd børn. Tí gevur tað ikki meining, at ríkisborgararætturin ikki er sjálvskrivaður hjá teimum eisini, sigur Sjúrður Skaale, fólkatingslimur fyri Javnaðarflokkin. Hann gjørdi tí av at spyrja danska ráðharran á økinum, um ætlanir vóru at beina hendan mismun av vegnum.
Inger Støjberg, ráðharri, hevur nú svarað spurninginum. Og hon vísir uppskotinum aftur. Inger Støjberg vísir í grundgeving síni millum á, at børn í hesari støðu kunnu søkja um ríkisborgararætt undir serliga lagaligum treytum. Tí heldur hon ikki, at nakar tørvur er at geva børnunum rætt til automatiskan ríkisborgararætt.
- Eg skilji ikki, hví stjórnin tvíheldur um hesa støðuna. Vit hava sæð eitt heilt ítøkiligt dømi um eitt føroyskt par, sum hevur havt stóran ampa av hesari stirvnu lóggávuni. Tað er heldur onki haldgott argument fyri at varðveita verandi støðu. Tí er tað ikki minni hugstøtt, at fáa eitt tílíkt svar, sigur Sjúrður Skaale.